Hekimen elkarteko hedabideetako albisteak elkarrekin lotuta | Hekimen\nEuskal hedabideen elkarteak bere sareko hedabideetako albisteak elkarrekin erlazionatzeko Dokusare-Hekimen proiektua jarri du abian, Elhuyarren Xenda teknologia baliatuz.\nEuskal Herriko hirurogei enpresa eta ehun eta hogeitamar komunikazio proiektu biltzen dituen elkartea da Hekimen. Prentsa, irratia, telebista, eta sarea; nazionalak, tokikoak eta tematikoak. Denen arteko lotunea: komunikazio profesionala euskaraz egitea. Aniztasun horren ondorioz, Hekimeneko hedabideek argitaratzen dituzten albiste guztien batura balio handiko informazioa da, eta informazio jario hori elkarren artean harremanetan jartzeko sortu da Dokusare-Hekimen izeneko proiektua, Hekimenek berak eta Elhuyarrek elkarrekin garatua.\nProiektuaren oinarria da hedabide ezberdinetan sortutako albisteak gaien antzekotasunaren arabera lotzea eta harremanetan jartzea, hizkuntza-teknologiak baliatuz. Hala, zerbitzu horri esker, Hekimeneko hedabide baten webgunean argitaratutako berrien ondoan ageriko dira, kontsultatzeko moduan, gaiarekin lotutako beste hainbat berri, bai webgune berean argitaratutakoak, bai gainerako euskal hedabideetan argitaratutakoak. Gaiaren araberako antolamendu horren atzean Elhuyarrek garatutako Xenda teknologia dago.\nTeknologia horri esker, informazio aberatsagoa eta osatuagoa eta zerbitzu teknologiko aurreratua emango diete Hekimeneko komunikabideek beren irakurleei, Interneteko euskarazko hedabideen arteko nabigazio-fluxua bultzatzeko asmoz.\nGuztira, Hekimen elkarteko kideen 45 hedabide digitaletako albisteak erlazionatzen ditu Xendak, gaiaren arabera. Bilaketa motorrak egunean 6 aldiz deskargatzen ditu webguneetan argitaratutako albiste guztiak, eta automatikoki prozesatzen ditu, gaiaren arabera erlazionatzeko. Batez beste, 45 hedabide horietako 350 albiste prozesatzen ditu sistemak egunero; urtean, 130.000 albiste.\nDokusare-Hekimen proiektuaren emaitza ikusgai dago dagoeneko Berria egunkariaren webguneko albisteetan, esate baterako.


"Elkartasuna eta ikuspegi globala dira pandemiatik ateratzeko bide bakarrak" - Araba - Alea.eus\nAitor Montes Aramaioko familiako medikua da. / ALEA\nTxertoa jaso duten osasun langileetako bat da Aitor Montes, Aramaioko familiako medikua. ALEArekin hitz egin du, eta oso kritiko agertu da gizartearekin, txertaketaren kudeaketarekin eta osasun publikoaren egoerarekin.\nAramaioko medikuaren lana goitik behera aldatu da pandemia hasi zenetik. Orain arte, bere lana beti izan da —"eta izan beharko luke", zehaztu du— gaixoak zein eguneroko kontuak artatzea, gaixo kronikoen jarraipena eramatea eta diagnostiko goiztiarrak egitea.\nNola aldatu da zure lana pandemia hasi zenetik?\nLehen mailako arretaren funtzio horiek guztiak ia ia desagertu egin dira. Ia ez dugu egiten prebentzio-lanik edo bestelako baheketarik. Gaixo kronikoei dagokienez, adineko jendea ikaratuta dago eta ez da kontsultara etortzen. Eguneko arreta egiten jarraitzen dugu, baina gainontzeko guztia koronabirusa da. Aramaion pil-pilean dago Covid-19a, eta egun askotan kontsulten erdia baino gehiago horrekin erlazionaturik dago.\n"Nire sentsazioa da lan eta lan egiten dugula, baina alferrik dela"\nEta nola eraman duzu hori urtebetez?\nOso nekagarria da. Nire sentsazioa da lan eta lan egiten dugula, baina alferrik dela; hau da, ezertarako balio ez duen lana dela. Kontsulta asko izapide administratiboak edo preskripzioak egiteko dira, eta aurrez aurreko gutxi. Horrekin batera, aztarnarien lana eta koronabirus kasuen jarraipena.\nZeuk ere txertoa jasotzeko aukera izan duzu, ezta?\nBai, txerto batzuk izan genituen gure osasun zentroan, anbulategian, Arrasaten. Txerto horiek adinekoei eman zitzaizkien, erizain edo mediku beteranoei. Beranduago deitu zidaten esateko txertoak jartzen ibiliko zirela bertan, eta adinagatik hurrengoa nintzela zerrendan. Adi egoteko eskatu zidaten, eta baten bat soberan izatekotan, jarriko zidatela. Zorte apur batekin, dosi batzuk soberan gelditu ziren eta horietako bat jarri zidaten. Bigarren dosia otsailaren 16an jaso behar dut; jakinaraziko didate, espero dut, kar kar.\n"Alferrikakoa da Europa osoan txertoa zabaltzea hirugarren mundura iristen ez bada"\nEzkerreko besoan ipini zidaten... mina eta ezer gutxi gehiago. Argi izan behar duguna da lehenengo dosiarekin oraindik ez gaudela guztiz txertatuta. Bigarren dosiaren ostean, datozen hilabeteetan, ikusi beharko dugu noiz arte iraungo duen immunizazioak. Sei hilabetekoa, urtebetekoa... ez dakigu. Ikusiko dugu.\nTxertaketa kanpaina ondo kudeatu al da?\nDesastre hutsa izaten ari da. Europak izugarrizko gaitasuna du txerto gehiago ekoizteko, baina ikusten ari naizena da: alde batetik, patenteengatik edo euren arteko negoziazioengatik berandu eta oso astiro gabiltzala; bigarrenik, alferrikakoa dela Europa osoan txertoa zabaltzea hirugarren mundura iristen ez bada. Hau pandemia bat da, txertoa denok jaso beharko dugu ala inork ez. Ikuspegi globala, mundiala, inoiz baino gehiago izan beharko genuke. Hemendik ateratzeko bide bakarra elkartasuna da, eta irtenbidea mundu mailakoa izan beharko da.\n"Bistan da osasun arretak baliabide gehiago behar dituela, eta lehen ere behar zituela"\nOsasun publikoak eta gizarteak ere txertoa beharko dute?\nEpe luzera, bistan da osasun arretak baliabide gehiago behar dituela, eta lehen ere behar zituela, pandemian bereziki konturatu bagara ere. Baina, batez ere, gizarte osoan antzeman dudana izan da izugarrizko berekoikeria; jendeari bost axola zaio aldamenekoa. Medikuok orain arte pentsaezinak ziren jarrerak eta portaerak ikusi ditugu, maila guztietan. Eta gure aisialdi bakarra taberna da, kontsumoa, droga, alkohola; ez dakigu gozatzen edo elkarrekin egoten tartean kontsumorik ez badago.\nItxaropenik al duzu?\nOso gizarte kontsumista, berekoia, mendebaldarra, europarra eta kapitalista bilakatu gara. Beraz, ez dut esperantzarik ikusten, epe ertainean eta maila guztietan. Ez daukagu gaitasunik, eta ez dugu merezi. Ez dakizue ikusi dugun guztia. Garagardoa nahiago dugu aldamenekoaren bizitza baino. Eta Gabonak salbatu behar dira.


Nettancourt - Wikipedia, entziklopedia askea.\n48°52′30″N 4°56′35″E / 48.875°N 4.9431°E / 48.875; 4.943148°52′30″N 4°56′35″E / 48.875°N 4.9431°E / 48.875; 4.9431\nCharmont, Possesse, Vroil, Brabant-le-Roi, Noyers-Auzécourt, Revigny-sur-Ornain eta Sommeilles\n122 (%50) 130 (%53.3)\nNettancourt Frantziako udalerria da, Meuse departamenduan dagoena, Ekialde Handia eskualdean. 2013an 286 biztanle zituen.\n2007an Nettancourt udalerrian erroldatutako biztanleak 286 ziren. Familiak 108 ziren, horien artean 24 pertsona bakarrekoak ziren (16 bakarrik bizi ziren gizonak eta 8 bakarrik bizi ziren emakumeak), 36 seme-alabarik gabeko familiak ziren, 44 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 130 etxebizitza zeuden, 111 familiaren etxebizitza nagusia ziren, 13 bigarren erresidentzia ziren eta 6 hutsik zeuden. 127 etxeak ziren eta 3 apartamentuak ziren. 111 etxebizitza nagusietatik 93 bere jabearen bizilekua ziren, 13 alokairuan okupaturik zeuden eta 5 doan lagata zeuden; 1ek bi gela zituen, 16 etxek hiru zituzten, 35 etxek lau zituzten eta 59 etxek bost zituzten. 84 etxek euren parking plaza propioa zuten azpian. 54 etxetan ibilgailu bat zegoen eta 48 etxetan bat baino gehiago zituzten.\nNettancourt udalerriko biztanleria-piramidea 2009an .\n2007an lan egiteko adina zuten pertsonak 172 ziren, horien artean 122 aktiboak ziren eta 50 inaktiboak ziren. 122 pertsona aktiboetatik 112 lanean zeuden (68 gizon eta 44 emakume) eta 10 langabezian zeuden (5 gizon eta 5 emakume). 50 pertsona inaktiboetatik 13 erretiraturik zeuden, 20 ikasten zeuden eta 17 "bestelako inaktibo" gisa sailkaturik zeuden.\n2009an Nettancourt udalerrian 110 unitate fiskal zeuden, 281,5 pertsonek osaturik. Pertsona bakoitzeko diru-sarrera fiskalaren mediana urteko 15.270 euro zen.\n2007an zeuden 8 komertzioetatik, 1 janari enpresa zen, 5 ibilgailuen saltze eta konpontze enpresak ziren eta 2 ostalaritza eta jatetxe enpresak ziren.\n2000. urtean Nettancourt udalerrian 9 nekazaritza-ustiategi zeuden, 618 hektarea erabiltzen.\nBNF: 15265043x (data)


ZarataZarautZ » Blog Archive » Erantzun “Deustchland Fastcore Attack Tour 2010”\n« Erantzunek Bilbon joko du ostiral honetan\nDiskoiraa taldea ere Europar biran irtengo da »\nErantzun “Deustchland Fastcore Attack Tour 2010”\nErantzun taldea bagoaz berriz ere biran. Datorren astean furgoneta martxan jarri eta bideari ekingo diogu beste behin ere. Europan barrena egingo dugun 4 bira izango da eta Alemanian zentratuko da biraren zatirik handiena. 1998an martxan jarritako taldea gara eta errepidea izan da gure habitata. Duela bi hilabete kaleratu berri da 2008 urtean burututako “Hegoamerika bustour” biraren ostean bertako zigilu ezberdinekin elkarlanean hasitako proiektua eta horrela esku artean dugu “Hazia ernaltzen duen tanta” LP-aren CD edizioa. Hegoamerikan irten den edizioa den arren Erantzundarrok parte hartu dugu edizioan eta kopia batzuk ditugu eskuragarri. Contraorden discos, Sin fronteras discos, Tercer mundo records eta distro makataka izan dira Cd honen erantzule.\nAlemania, Suiza eta Frantzian zehar aurkeztuko ditugu diska honetako eta besteetako abestirik bortitzenak. Geriatric unit (ex-heresy), La casa fantom, Lust for life, Diskoiraä, Malatesta eta antzerako taldeekin jotzeko parada izango dugu Martxoaren 31etik Apirilaren 11era luzatuko den biran.\nThis entry was posted on Osteguna, martxoa 25th, 2010 at 9:37 am\tand is filed under Berriak, Erantzun, Kontzertuak. You can follow any responses to this entry through the RSS 2.0 feed. You can leave a response, or trackback from your own site.


Arantzazuko Ama kalea trafikorako itxiko da astelehenean, Eroskiko aparkaleku sarreratik Berezao auzorako bidegurutze tartean — Oñatiko udala\nElkar Hezi ikastetxeko ikasleen segurtasuna eta Covid 19ari aurre egiteko espazioa bermatu nahi da\nIrailaren 7an hainbat egokitzapen egin ziren haur eta lehen hezkuntzako ikastetxeen atarietan, oinezkoentzako espazioak handituz. Udalak eta herriko ikastetxeek elkarlanean adostutako neurriak dira, ikasleen sarrera-irteerak modu mailakatu eta seguruan egin eta jende pilaketak saihestu eta segurtasun-distantzia mantendu ahal izateko. Hau da, Covid 19ari aurre egiteko prebentzio-neurriak bermatzeko.\nPasa den astelehenean indarrean sartutako neurrien jarraipena egin da eta horren ondorioz, Elkar Hezi ikastetxearen parean aldaketak egitea erabaki dute eskolako zuzendaritzak eta Udalak. Ikasleen bide-segurtasuna indartzea da aldaketaren arrazoi nagusia.\nArantzazuko Ama kalea trafikora itxi egingo da tarte batean, konkretuki, Eroski supermerkatuko parkinaren sarbidetik Berezao auzorako bidegurutzerako tartean. Ibilgailuek normaltasunez zirkulatu ahal izango dute Arantzazuko Ama kaleko biribilgunetik Eroskiko parkineraino, baina pare horretan ezingo dute gorantz jarraituz, bidea, hesiz itxita egongo baita. Arantzazuko bidetik behera edo Berezaotik doazenek berriz, saihesbidera egin beharko dute nahitaez herri gunera sartzeko. Datorren astelehenean bertan, irailaren 14an sartuko da indarrean aldaketa berri hau eta astebetez mantenduko da, gutxienez. Ostiralean baloratu egingo da, eta errai bat bakarrik itxita aste honetan probatu den planteamenduarekin alderatuko da, egokiena zein den erabakitzeko.\nGogoan izan Txantxiku ikastola eta Urgain Errekalde aurrealdeko aparkaleku batzuk kenduz astean egin diren aldaketek indarrean jarraituko dutela irailaren 25era arte, behin behineko froga gisa. Orduan, Hezkuntza komunitateek eta Udalak, elkarlanean, hartutako neurrien eraginkortasuna baloratuko dute, hartutako neurriei jarraipena eman ala ez erabakitzeko.


Hizlariak | Hegaztizaintzako LIV. Symposium Zientifikoa\nClara Roselina ANGEL dk.\nXabier ARBE UGALDE jn.\nKarlos ARGUIÑANO jn.\nCecile BERRI dk.\nKoen De Reu dk.\nResearch Institute for Agriculture, Fisheries and Food (ILVO), Melle - Belgika\nRoberto DÍEZ MARTÍNEZ dk.\nPedro Miguel ETXENIKE LANDIRIBAR dk.\nMichael GRASHORN dk.\nCatherine HAMELIN dk.\nCristina MUÑOZ MADERO and.\nTommaso PIZZARI prof.\nRogelio POZO dk.\nBas Rodenburg dk.\nAlessandro SCOLARI dk.\nBart STOKVIS dk.\nRafael SUGRÁÑEZ SERRANO jn.\nMichele TIXIER-BOICHARD dk.\nRicardo CEPERO BRIZ dk.\nNatalia MAJÓ MASFERRER dk.\nRicardo SERRANO SORO jn.\nJosé Ignacio BARRAGÁN COS jn.\nGalimetría Estadística, S.L.\nSantiago BELLÉS MEDALL jn.\nAlberto DÍEZ MICHELENA jn.\nInma ESTEVEZ OVEJA dk.\nPedro Gil Sevillano jn.\nIowako Estatu Unibertsitatean doktoratu zen Roselina Angel doktorea, eta, industrian, ikerketako agente izan da 9 urtez. Gaur egun, Animalia eta Hegazti Zientzien Saileko irakaslea da Marylandeko Unibertsitatean. Angel doktorea abere-ekoizpenak ingurumenean dituen eraginak gutxitzen saiatu da batez ere. Fosforoak elikaduran duen presentzia interesatzen zaio, beste arlo batzuen artean. Bere azken lanek etxeko hegaztien dietetako kaltzioaren erabilera aztertzea eta optimizatzea izan dute ardatz, dietako fosforo mailak murrizteko eta, ondorioz, ingurumen-inpaktua txikitzeko.\nXabier Arbe abere-ekoizpenean espezializatutako albaitaria da. 2004an Zaragozako Unibertsitatean (Espainia) graduatu ondoren, Espainiako arrautza-ekoizle nagusienarekin egin zuen lan landako albaitari gisa, eta enpresaren I+G saileko arduradun izan zen. Geroago, produkzioko zuzendari eta nutrizionista aritu zen enpresan. 2009an, Novus Europe enpresan hasi zen, Espainiako eta Portugaleko arduradun tekniko gisa. Etxeko hegaztien higieneko eta elikadurako espezialista ere izan zen enpresa horretan bertan. 2012an, Novus Southest Asiara eraman zuten eta, bertan, eskualdeko arduradun tekniko aritu zen. 2015eko urritik aurrera, Novuseko Zerbitzu Teknikoetako buru izan zen Asiako hegoaldean, Asiako hego-ekialdean eta Ozeano Barean. 2017ko uztailaren 1az geroztik, H & N INTERNATIONAL GmbH enpresako (Bangkok) nutrizionista globala da.\nHamazazpi urterekin eman zuen izena Zarauzko Ostalaritza Eskolan. Hainbat herrialdetara eraman zuen prestakuntza ibilbide oparo baten ondoren, bere jatetxea sortu zuen, 1979an, Zarauzko hondartza parean kokatutako jauretxe batean. Denbora gutxian, jatetxeak leku nabarmena hartu zuen Espainiako gida gastronomikoetan, eta 1985ean Michelin izar bat irabazi zuen. Bere ibilbidearen hasieratik, beste sukaldari batzuekin batera, Karlos Arguiñanok ekarpena egin zion euskal sukaldaritza berriari eta mugimendu horren printzipioen defendatzaile eta zabaltzaileetako bat izan zen. Munduan barrena bidaiatu eta euskal produktuen eta sukaldaritzaren balioak ezagutarazi zituen. Nazioarteko ospeari dagokionez, aipatzekoa da Karlos Arguiñanok Eurosukaldari izendapena duela eta Eurotoc-eko lehenengo lau espainiar ordezkarietako bat dela (Europako Ekonomia Erkidegoak Bruselan sortutako aholku erakundea, Europako sukaldaritzen produktu autoktonoak eta kalitatea babesteko). KARLOS ARGUIÑANO 1989an hasi zen lanean telebistan eta ordudanik ez da gelditu. Espainiako sukaldari ezagunena da, sei milatik gora telebista saio egin ditu eta ezin konta ahala sari jaso ditu, bere prestigioaren erakusgarri: besteak beste, Ondas Saria, Urrezko TP sari berezia edo sukalde talde onenari emandako Urrezko Txanoa. Nabarmentzekoa da ere liburu egile gisa eginiko lana. Hirurogei liburu baino gehiago argitaratu eta hiru milioi ale baino gehiago saldu ditu. Gaur egun, “Cocina abierta de Karlos Arguiñano” izeneko saioa egiten du egunero Antena 3 katean.\nElikagaien Zientzietako master (1991) eta doktorego (1995) bana egin nituen Clermont- Ferrandeko Unibertsitatean. Doktoretza ostean, Wisconsineko Unibertsitateko Muskuluen Biologiako Laborategian aritu nintzen (Madison, WI, AEB) 1995 eta 1998 artean. Jarraian, ikertzaile-lanpostu finkoa lortu nuen INRAko Hegazti Biologia eta Ikerketa Unitatean (Nouzilly, Frantzia), etxeko hegaztien haragiaren kalitatea muskulu-fisiologiari dagokionez aztertzeko proiektu bat garatzeko. Muskulu-metabolismoaren kontrol genetiko eta nutrizionala aztertzen dut, hegazti-haragiaren kalitateari dagokionez. Muskulu-biologian, genomika funtzionalean eta haragiaren zientzietan esperientzia dut. Kideek berrikusitako 60 artikulu baino gehiago idatzi ditut eta nazioarteko hainbat kongresutan hitz egiteko gonbidatu naute. INRAko Hegazti Biologia eta Ikerketa Unitateko egungo zuzendaria naiz (UMR BOA, Nouzilly, Frantzia). Hegazti-biologiari buruzko ikerketa integratuak egiten ditugu, dela maila molekularrean, dela animaliaren eta haren ingurunearen mailan ere. Unitatearen helburua fisiologiaren eta genetikaren arloetako ezagutza sortzea da, baita abeltzaintzako sistema jasangarriak garatzen laguntzea ere.\nKoen De Reu doktorea elikagai-mikrobiologoa da, eta ikerlari nagusia Nekazaritzaren, Arrantzaren eta Elikaduraren Ikerketa Institutuan (ILVO), Mellen, Belgikan. Bere doktoregoikerketan, zera du hizpide: «Oskoldun arrautzen kontaminazio bakteriologikoa eta infekzioa produkzio-katean». Bere ikerketa-taldeak hainbat gai lantzen ditu: elikagaien kalitate eta segurtasun mikrobiologikoa, eta bereziki Salmonella, Listeria eta Shiga toxina sorrarazten duen Escherichia coli (STEC) bidezko kutsadura haragia eta/edo arrautzak prozesatzeko katean; mikrobioen aurkakoekiko jarkikortasuna, garbiketa eta desinfekzioa; eta biofilmak nekazaritzako elikagaien katean. Bizitza baliagarria eta elikagaien narriadura ere ikertzen ditu. Bere azken ikerketetako batean, gizentzeko oilaskoen granja komertzialen garbiketa eta desinfekzioaren efizientzia aztertu du. Parekoek ebaluatutako 60 lan baino gehiagoren egile eta hainbat doktorego-ikasleren sustatzaile da.\nBiokimikan, Biologia Molekularrean eta Biomedikuntzan doktorea, Executive MBA EAE Business Schoolen, Project Manager Ramón Llul Unibertsitatean eta Mikrobiologia Industrialean MsC IUCTen. 13 ikerketa-artikulu, 3 patente, eta 3 proiektu nazionalen eta nazioarteko proiektu baten zuzendari. Ikan Biotech SL enpresaren zuzendari exekutiboa 2015az geroztik.\nUPV/EHUko katedraduna eta Donostia International Physics Centerreko (DIPC) presidentea. Doktorea (Ph.D) Cambridgeko Unibertsitatean (1976), Doctor of Science (Dr.Sc.) Cambridgen (1998) eta Bartzelonako Unibertsitate Autonomoan (1977). Eusko Jaurlaritzako bozeramaile eta Hezkuntza eta Kulturako sailburu izan zen (1980-1984). Zientzien Espainiako Errege Akademiako eta Belgikako Errege Akademiako kide da. Euskadi Saria, Vianako Printzea Saria, Max Planck Saria, Blas Cabrera Sari Nazionala, Asturiasko Printze Saria. Alfonso X. Jakitunaren Gurutzea eta hainbat urrezko domina jaso ditu (Nafarroakoa, Gipuzkoakoa, Fisikako Errege Elkartearena, Euskal Herriko Unibertsitatearena eta Donostiakoa). Honoris causa doktorea Valladolideko, Nafarroako, Madrilgo Konplutentseko, Aaltoko eta Primada de Américako unibertsitateetan.\nMichael Alexander Grashorn doktorea Hohenheimeko Unibertsitateko Populazio Genomikako Saileko hegaztizaintzari buruzko lantaldeko arduraduna da (Stuttgart, Alemania), eta 35 urteko esperientzia du arlo horretan. Hegazti-zientziaren alor guztiak biltzen ditu bere ikerketak, hala nola, hazkuntza, zooteknia, nutrizioa, osasuna, produktuen kalitatea eta portaera. Azken urteetan, hauek izan dira bere interes nagusiak: haragitarako oilaskoentzako pentsu organikoen aminoazidoen digerigarritasuna; produkzio estentsiboaren baldintzek produktuen (arrautzak eta haragia) kalitatean duten eragina; eta etxeko hegaztien arrautza- eta haragi-produkzioaren kalitatea ebaluatzea. Michael Grashorn WPSAko sukurtsalen Europako Federazioko idazkaria eta diruzaina da (2010etik), bai eta «Arrautzen kalitatea» eta «Etxeko hegaztien haragiaren kalitatea» lantaldeetako kidea ere. Gainera, WPSAren Alemaniako adarraren zuzendaritza-batzordeko kidea da.\nGaur egun: Etxeko hegaztien espezialista CCPA Taldean (Frantzia). Gaur egun: WPSA Frantziako diruzaina, Hegaztizaintzako Mundu Konferentzia, Paris 2020 • 2003-2016: DSM, erruleen espezialista, EMEA eskualdea (Europa, Ekialde Hurbila eta Afrika) eta EMEA eskualdeko karotenoideen arduraduna, etxeko hegaztien koordinatzailea. • 1998-2003: Roche Bitaminak Frantzia, marketin teknikoa eta erregelamendua. • 1989-1998: Nutreco/Trouw Nutrition France, pentsu-formulazioa, txerrikien zuzendaria eta I+G-ko zuzendaria. • Hezkuntza: Ingeniaritza (Parisko Agronomia Institutu Nazionala), aziendaprodukzioko eta animalien nutrizioko espezializazioa. • Frantzian jaioa\nAlbaitaritzan lizentziaduna Madrilgo Unibertsitate Konplutentsean eta Enpresen Zuzendaritza eta Kudeaketan diplomaduna Madrilgo Enpresa Erakundeen Konfederazioan (CEOE-CEIM). Animalia txikien klinikan aritu zen lanean, 1990ean Botiken eta Osasun Produktuen Espainiako Agentzian hasi zen arte. Bertan, aholkulari zientifikoa izan da albaitaritzako sendagaien ebaluazioan. 2008 eta 2009 artean, Sendagaien Europako Agentzian (EMA) egin zuen lan «Joint Report on Antimicrobial Resistance focused on Zoonotic infections» proiektuan, beste agentzia europar batzuekin eta Europako Batzordearekin batera. 2004az geroztik, Espainia ordezkatzen du Albaitaritzako Sendagaien Ebaluazioko Europako Batzordean (CVMP). 2014tik Sendagaien eta Terapia Aurreratuen Europako Agentziaren (ADVENT) lantaldeko kidea da, eta terapia aurreratuko sendagaien hainbat jarraibideren garapena koordinatu du. 2017ko urtarriletik, Sendagaien Europako Agentziaren (EWP) eraginkortasuneko lantaldeko presidentea da. Gaur egun, Botiken eta Osasun Produktuen Espainiako Agentzian aurreklinikako, klinikako, eta prozedura zentralizatuetako zerbitzuburua da. Horrez gain, mikrobioen aurkakoekiko jarkikortasunen hautespen- eta barreiadura-arriskua murrizteko estrategia- eta ekintza-planaren koordinatzailea da.\nAberdeeneko Unibertsitatean graduatu nintzen 1996an (zientzietako unibertsitate batxilerra, 1.a), eta 1999an, etxeko hegazti basatuen sexu-hautespenari buruzko doktoretza bukatu nuen, T. R. Birkhead irakaslearen zuzendaritzapean, Sheffieldeko Unibertsitatean. Erresuma Batuan eta Suedian doktoretza osteko hainbat postu bete ondoren, 2003an Biologiako unibertsitate-irakurle izendatu ninduten Leedseko Unibertsitatean. 2005ean, Zoologiako unibertsitate-irakurle eta unibertsitate-tutoretzako bekadun izendatu ninduten Oxfordeko Unibertsitatean, eta bertan egin dut lan geroztik. 2014an, Bilakaeraren Biologiako irakasle izendatu ninduten. Etxeko hegazti natural zein merkataritzakoen populazioetako sexuhautespena eta ugalketa-portaera ikertzen dut. Kideek zuzendutako 80 artikulu baino gehiago idatzi ditut hainbat argitalpenetan: Nature, Nature Communications, Nature Review Genetics, Current Biology eta PNAS. Honako hauek jaso ditut: Sheffieldeko Unibertsitatearen Patrick & Irwin Packington beka (1996), Animalien Portaera Aztertzeko Elkarteak emandako ikertzaile gazte nabarmenaren saria (2005), Leverhulme Trusten Philip Leverhulme Zoologia saria(2008), eta Londreseko Zoologia Elkartearen zientzietako domina (2014). Aldizkari ugaritako argitalpen-batzordeetan egin dut eta egiten dut lan (esaterako: Scientific Reports; Proceedings of the Royal Society of London, B; Animal Behaviour), bai eta hainbat finantziazio-erakundetako adituen-taldeetan ere (Academy of Finland, NERC, BBSRC).\nKimika zientzietan doktorea. AZTI zentroan egin du ibilbidea, eta gaur egun bertako zuzendari exekutiboa da. Inbertsore eta ekintzaile ezaguna da nazioarteko funts eta produktuen garapenean, zientzien sektorean, produktuak merkaturatzean (B2B eta B2C) eta elikadura sektoreko enpresetarako negozio estrategiak eta planak garatzean. Elikaduraren sektoreko F4F Capital (20 M €) enpresako bazkide kudeatzailea da. Hainbat erakunde eta enpresatako kontseilukidea da: Basque Culinary Centre Foundation, ELIKA (Elikagaien Segurtasunerako Euskal Agentzia), Aquarium San Sebastian Fundazioa, Euskalit (Kalitatearen Kudeaketarako Euskal Fundazioa) eta MM SL (ostra eta muskuiluen ekoizpena). 8 patente ditu erregistratuta. Ikertzaile gisa 65 ikerketa proiektutan baino gehiagotan eta 32 Europako proiektutan parte hartu du. Gainera, elikaduraren teknologiari eta elikadurari buruzko sei libururen egilea edo egilekidea da. Food Science and Technology International eta International Journal of Food Science & Technology aldizkarien gainbegiratzailea da. Horrez gain, chefen Europako Euro-toques elkartearen kolaboratzailea da prestakuntza ekintzen arloan eta Madrilgo Complutense Unibertsitateko Albaitaritza eta Medikuntza Fakultateko elikadura segurtasunari buruzko masterreko irakaslea. Elikagaien Segurtasunaren eta Nutrizioaren Espainiako Agentziako kidea ere bada.\nAnimalien ongizateko irakaslea da Animaliak Zientzian eta Gizartean Sailean, Utrechteko Unibertsitateko Albaitaritza Fakultatean (Herbehereak). Wageningeneko Unibertsitateko Egokitzapenaren Fisiologiaren Taldeko ikertzaile gonbidatua ere bada. Animalien ongizateko ikerketa eta hezkuntza koordinatzen ditu. Animalien ongizatea ebaluatzeko metodologia hobetzea da Bas Rodenburgen ikerketaren helburua. Portaera-adierazleetan eta - metodoetan zentratzen da nagusiki; bada, animaliei berei «galdetzen» zaie nola bizi dituzten beren bizi-baldintzak. Oilo erruleen lumen mokokatzeari buruzko doktoregoa egin zuen Wageningenen, 2003an, eta geroztik, granjako animalien portaera eta ongizatea landu du batez ere. Gaur egun, ikerketa zabaltzen ari da, eta animalien portaeraren eta ongizatearen kontzeptu orokorragoak ere aztertzen ditu. Etologia Aplikatuko Nazioarteko Elkarteko (ISAE; 2017-2019) presidente da gaur egun. EU COSTHouseNet (2016-2020) ekintza-taldeko presidenteordea da. Txerrien isats-hozkadurak eta oilo erruleen lumen mokokatzea konpontzeko lan egiten du talde horrek. UE COST Action KeelBoneDamage (2016-2020) ekintzan ere parte hartzen ari da, oilo erruleen karinako hezurren haustura ekiditeko konponbideak aurkitzeko lanetan dabilena.\nAlbaitaritzan graduatua Parmako Unibertsitatean, 1979an. Hegazti Patologiako espezializazioa, 1988an. Jarduera: 1979- 1988. Osasun-zuzendaria gizentzeko oilaskoen produkzioan aritzen zen hegazti-konpainia batean (ugaltzaileen eta oilaskoen granjak, hiltegia, inkubagailua eta pentsu fabrika). 1988-2012. Albaitaritza Osasuneko zuzendaria Cremonako Albaitaritza Barrutian. Cremonako probintziako Hegaztizaintzako arduraduna. Lombardia eskualdean hegazti-gripea eta salmonelosia aztertzeko lantaldeetan parte hartu du. 2013- 2019. ISO 17025 ziurtagiria duen Vallerana Srl laborategiko zuzendaria, hegaztizaintzako kontrolean (ugaltzaileen, gizentzekoen, erruleen, ehiza-hegaztien, anatidoen eta beste espezie txiki batzuen granjak) eta gizakien eta animalien elikadurako kalitate-kontrolean. Aholkulari-jarduera pribatua sektore berberetan. Poultry Veterinary Study Group for the EU taldeko kide 1981etik aurrera. (PVSG EU) Ordezkari italiarra Bruselan, Federation Européenne pour la Santé Animale et la Securité Sanitaire (FESASS), 2006tik 2011ra. World Veterinary Poultry Associationeko kontseilaria (Italia, 2015etik 2018ra). International Poultry Forum kongresuaren antolatzailea, Cremonan (Italia) 2013tik aurrera. Gaixotasunen epidemiologiari eta hegaztizaintzako patogenoen kontrol-planei buruzko hainbat hitzaldi eta artikulu zientifikoen egilea.\n1981-1983 Wageningeneko Nekazaritzako Unibertsitatea, animalien hazkuntza. 1983-1991 Doktorea Utrechteko Unibertsitatean, Albaitaritza Fakultatea. 1991-1992 Albaitaritza-jardun pribatua Assen-Smilden. 1992-1993 Albaitaritza-jardun pribatua Bergen-Gennepen. 1993-1997 Euribriden (British petroleum) zerbitzu teknikoko zuzendaria. 1997-2000 Hyporreko (Nutreco) zerbitzu teknikoko zuzendaria eta MT kidea. 2000-gaur egun EIIko albaitari-zentroaren jabekidea, zuzendarien batzordeko presidentea. 2005-gaur egun Hendrix Genetics Layersen zerbitzu teknikoko zuzendaria. 2017-gaur egun PoultryVetsen jabekidea. 2017-gaur egun VarkensArtsenZuiden jabekidea. Interesak: Hegazti-produkzioa, kudeaketa, biosegurtasuna eta osasuna.\nAbere Elikadura eta Produkzioko aholkularia. Titulazioa: Albaitaritzan lizentziaduna UCOn, abere-produkzioan. Ibilbide eta garapen profesionala: 1980an hasi nintzen, lantegiko albaitari gisa, Bioter-Bionaren instalazioetan Úbedan (Jaén). 1983tik 1986ra Formulazioko burua izan nintzen Saprogal-Conagran (Madril). 1987tik 2006ra. Indegasako zuzendaria (pentsuen fabrikazioa) eta APGko (txerri-produkzioa) bazkide zuzendaria Jaénen. 2007az geroztik, Agrolomako bazkide zuzendaria. Abere ekoizpeneko aholkularitza eta zerbitzu teknikoak ematen ditu enpresak, eta hiltegiko abereen hazkuntzan eta ziurtapen ekologikoko pentsuen fabrikazioan aritzen da. Agrolomaren instalazioetan, ziurtapen ekologikoa duten granjak eta pentsu-fabrikak daude. Gehigarri fitogenikoak ebaluatzen ditugu, eta intsektuak ekoizten eta erabiltzen ditugu hegaztizaintzan proteinen ordezko gisa. 1995etik hainbat kongresu, mintegi zientifiko, akademiko eta profesionaletan hitz egin eta parte hartu dut, baita animalien elikadurarekin lotutako aldizkari eta argitalpenetan ere.\nMichèle Tixier-Boichard albaitaritzan lizentziatu zen 1981ean, eta urte bereko azaroan sartu zen Frantziako Agronomia Ikerketarako Institutu Nazionalean, Animalien Genetikaren alorrean, Jouy-en-Josas ikerketa-zentroan. Doktorego-tesiak «Txerri-arraza frantsesen hazkundearen joera genetikoen eta karkasaren ezaugarrien estimazioa» izan zuen hizpide, eta 1984an egin zuen. 1985ean ikerlari lanpostu finkoa onartu zuen Genetika faktorialaren Laborategian, hegaztien genetika aztertzeko, P. Mérat-ekin batera. Zientzialari ikertzaile senior mailara igo zuten 1999ko uztailean. Ikergaiak: oiloen errute erritmoa aztertzeko hautapen-esperimentuak, gene nagusien karakterizazio molekularra (lumen koloreen geneak, bereziki), oiloen dibertsitate genetikoaren ebaluazio molekularra, bertako arrazen domestikazio, karakterizazio eta kontserbazioaren genomika. Animalien Baliabide Biologikoen Zentroetako (CRB-Anim, 2012-2022) ikerketa-azpiegiturako eta ikerketa agronomikorako BRCen azpiegitura nazionaleko koordinatzailea. Animalien baliabide genetikoen kudeaketa berritzailerako IMAGE H2020 proiektuko koordinatzailea (2016-2020). Parekoek ebaluatutako 127 artikulu argitaratu ditu eta 12 tesi gainbegiratu. WPSAren adar frantseseko kidea 1989tik. WPSAren Europako Federazioko presidenteorde hautatu zuten 1998tik 2006ra, baita WPSAren munduko erakundekoa ere 2004tik 2016ra. WPC2020ko antolakuntza-batzordeko presidentea; 2020ko abuztuaren 16tik 20ra egingo da Parisen.\nRicardo Cepero Briz Albaitaritzan doktorea da eta, gaur egun, irakasle kolaboratzailea da Zaragozako Albaitaritza Fakultatean. 1980tik, hegaztizaintzan aritu da ia bete-betean, enpresa pribatuan hasieran, eta unibertsitatean gero, irakasle eta ikertzaile gisa, sektoretik inoiz aldendu gabe. Arrautzen eta oilasko-haragiaren kalitatea ikertu du gehienbat, bai eta hegaztizaintzako abereen maneiu eta ongizatearen hainbat alderdirekin batera. Zientzia- eta dibulgazio-lan asko argitaratu ditu, eta hegaztizaintzari buruzko hainbat libururen egilekidea da. Gainera, kongresu zientifiko, konferentzia tekniko eta prestakuntza-ikastaro ugaritan parte hartu du Espainian, Europan eta Latinoamerikan. Hegazti Zientziako Espainiako Elkarteko presidente izan zen 1999 eta 2003 artean.\nNatàlia Majó Masferrer albaitaritzan doktorea da Bartzelonako Unibertsitate Autonomoan (UAB) eta europar diplomaduna albaitaritzako patologian (ECVP) eta hegazti-zientzian (ECVPS). Gaur egun, irakasle titularra da UABeko Albaitaritza Fakultateko animalia-osasun eta -anatomiako sailean, eta ikerlari atxikia Centre de Recerca en Sanitat Animal (CReSA) erakundean. Bere lan-ildo nagusiak, hezkuntzan zein ikerketan, animalien patologia dute ardatz; hegaztien patologia, zehazki. UABeko Albaitaritza Fakultateko Albaitaritza Patologiako Diagnostiko Zerbitzuko hegazti-diagnostikoko arduraduna da. Ikerketan, finantzatutako azken proiektuak hegaztien gaixotasun birikoekin daude erlazionatuta: hegaztien bronkitis infekziosoa, Gumboro-ren gaixotasuna eta hegazti-gripea. 94 artikulu argitaratu ditu nazioarteko aldizkari zientifikoetan, eta hainbat biltzar eta kongresutan parte hartu du, estatu mailan zein nazioartean. Albaitaritza-patologiarekin lotutako gaiei buruzko 12 doktorego-tesi zuzendu ditu. Hegazti.patologiako prestakuntza-ikastaroak eman ditu enpresetan. Council del European College of Veterinary Pathologists (ECVP) erakundeko eta Hegazti Zientziako Espainiako Elkartearen (AECA) batzorde betearazleko kidea izan da. Avian Pathology aldizkariko editore elkartua da. Infectious Diseases and One Health Erasmus Mundus Nazioarteko Masterreko koordinatzailea da egun.\nAlbaitaritzan lizentziaduna Zaragozako Fakultatean 1978an, Medikuntza eta Osasuneko espezialitatean. 1980an hasi zuen bere jarduera profesionala GENSAko (General de Piensos SA) albaitaritzako merkataritza-zerbitzu teknikoan espezie guztiekin, hegaztizaintzan espezializatuz, eta funtzio horiek gizentzeko oilasko eta erruleen (Yema Dorada) integraziorako arduradun izatearekin bateratu zituen, enpresa beran. NANTAk GENSA eskuratu ondoren, urte luzez ibili zen bi funtzio horiek aldi berean betetzen. SADA sortzearekin batera, integrazioaren arduradun izan zen SADA Norten, SADA Centron gero, jarraian SADA Castilla-Galician eta SADA Catalunyan azkenik. Gaur egun, SADA Taldeko albaitaritzako zuzendari teknikoa da, baita Zaragozako Albaitaritza Fakultateko irakasle elkartua ere, Animalien Patologiako sailean. Laburtuz, 40 urteko esperientzia dauka hegaztizaintzako hainbat alorretan: elikadura, ugalketa, inkubazioa, gizentzea, mikrobiologia, patologia eta akabatzea.\nJosé Ignacio Barragán Cos albaitaritzan lizentziatu zen Madrilgo Unibertsitate Konplutentsean, 1982an. Geroztik abere-ekoizpenean aritu da, hegaztizaintzan zehazki, eta sektoreko hainbat enpresatan lan egin du, dela elikaduraren alorrean (Roche; Trouw), dela haragitarako oilaskoen integrazioan (Uvesa, Conagra avicultura eta SADA). 2002an aholkulari independente gisa hasi zen, Espainiako, Portugalgo eta Hispanoamerikako hainbat enpresekin. Kongresu ugaritan parte hartu du, eta konferentziak emateko aukera izan du, horietako asko hesteetako osasunaren ingurukoak. Hegazti Zientziako Espainiako Elkartearen (WPSAko adarra) batzorde betearazleko kidea izan da, bai eta orain arteko presidentea ere. Gaur egun, irakasle elkartua da Valentziako Cardenal Herrera CEU Unibertsitateko Albaitaritza Fakultatean, baita Galimetría SL enpresako arduraduna ere (datuen analisian eta enpresen arteko konparaketan aritzen da Espainian eta Hispanoamerikako zenbait herrialdetan).\nAlbaitaritzan lizentziaduna, Zaragozako Unibertsitatean (1984). 1985 eta 1992 artean NANTA Valencian egin nuen lan hegaztizaintzako albaitari gisa, zerbitzu tekniko-komertziala ematen arrautzatarako eta haragitarako hegazti-hazkuntzako bezeroei. SADA Taldean sartu nintzen jarraian, albaitari gisa, eta integrazioko zuzendari ibili nintzen, Galizian hasieran eta Valentzian geroago. Ugalketako, inkubazioko eta gizentzeko arloetan nuen erantzukizuna, urtean 50 milioi oilaskoko bolumenarekin. 2014an, SADA Valenciako eskualdeko zuzendari izendatu ninduten. 2015ean, SADA Taldetik joatea erabaki nuen eta AVINATUR taldean sartu nintzen Hegaztizaintzako zuzendari gisa. 2018. urtetik Hegaztizaintzako zuzendari izan naiz QUALIVETen. Ibilbide profesional horretan, ikastaro eta jardunaldi profesional ugaritan hitz egin dut hainbat gairen inguruan: maneiua, ingurumen-kontrola, elikadura-segurtasuna, animalien ongizatea, osasuna eta biosegurtasuna. PROPOLLOko Batzorde Teknikoan ere parte hartu dut, hainbat arlotako araudiak garatzeko: integrazio-kontratuak, hegaztien osasuna, animalien ongizatea eta antibiotikoen erabilera arduratsua, besteak beste. AECAWPSAren Batzorde Betearazleko kide egin nintzen 2013an eta, orain, elkarteko idazkaria naiz.\nGeografian lizentziaduna (Salamancako Unibertsitatea), Animalien Ongizaterako teknikaria (Bristoleko Unibertsitatea). 1990 eta 1998 artean Salamancako animalien babeserako zentroa kudeatu zuen eta Gaztela eta Leongo Animalien Babeserako Legea sortu zen lantaldean parte hartu zuen. 1999an granjako eta laborategiko animaliekin lan egiten hasi zen, Royal Society for the Prevention of Cruelty to Animals (RSPCA) erakunde ingelesaren Espainiako ordezkari gisa. 2001ean Eurogroup for Animals legegintza-lobbyan sartu zen (Brusela), granjako eta laborategiko animaliekin lotutako jardueretan espezializatua, Espainiako ordezkaritzaren bidez (Animalien Babeserako Elkarte Nazionala - ANDA), eta horren zuzendaria izan zen 2003tik aurrera. 2005. urtean, gatibutasunean dauden animalia basatien Eurogroup for Animals (EWLA) lantaldean sartu zen eta, urte berean, REMAren (Bestelako Metodoen Espainiako Sarea) zuzendaritza-batzordeko kide egin zen. Espainiako administrazio zentralean egiten diren animalien ongizateari eta espezieen kontserbazioari lotutako lan-bileretara joaten da, sektorearen eta administrazioaren ordezkariekin batera. Eurogroup for Animalseko kide gisa, arlo bereko erkidegoko instituzioen lantaldeetan ere parte hartzen du. Hauek dira bere ardurak: indarrean dagoen araudia betetzen dela kontrolatzea eta ziurtatzea, uneko araudia hobetzea edo araudi berria onartzea, granjako eta laborategiko animalien eta gatibutasunean dauden animalia basatien ongizateari lotutakoa.\nInma ESTEVEZ OVEJA\nBiologian (Zoologia) lizentziaduna eta Etologian doktorea Kordobako Unibertsitatean. Animalien portaera eta ongizateko espezialista. Fauna basatiarekin hasi zuen bere ikerketaildoa, baina guztiz aldatu zuen gero, eta etxeko espezieetan jarri zuen arreta. Suedian eta Frantzian doktorego osteko egonaldiak egin ondoren, Marylandeko Unibertsitatean (AEB) sartu zen irakasle (Full Professor), 2008ra arte. 2008az geroztik, Ikerbasqueko ikerlaria da, eta portaera eta ongizaterako taldearen buru da Neiker-Tecnaliako Abere Ekoizpeneko Sailean. Bere ibilbide emankorrean, ikerketa-proiektu ugari zuzendu ditu gizentzeko oilaskoen eta oilo erruleen portaerari eta ongizateari buruz, baita artikulu zientifiko, tekniko eta dibulgaziozkoak argitaratu ere. Nazioarteko sariak jaso ditu, besteak beste: Marylandeko Unibertsitatearen College of Agriculture and Natural Resourceseko «2002 Junior Faculty Award»; «2003 Hy-Line International Research Award» eta Poultry Science Associationek emandako «2006 Poultry Welfare Research Award». Gaur egun aholkulari zientifiko gisa laguntzen du animalien ongizateko ziurtapen-programetan; American Humane Associationen edo AEBko Humane Farm Animal Caren, kasu. Europan, Elikagaien Segurtasuneko Europako Agintaritzaren (EFSA) eta Albaitaritza Osasunaren Mundu Erakundearen (OIE) paneletan parte hartu du aditu gisa.\nAlbaitaritzan lizentziaduna Madrilgo Unibertsitate Konplutentsean eta 2757 elkargokidezenbakia Madrilgo Albaitarien Elkargo Prestuan. Nuservet SL enpresako albaitaritzako aholkularia eta administratzailea da. Hegazti Zientziako Espainiako Elkarteko (AECA) presidenteordea, World Poultry Science Asociationen (WPSA) Espainiako atala. Prebentziomedikuntza, osasun-politika, zoonosi eta osasun publikoko irakasgaiko irakasle elkartua, Madrilgo Unibertsitate Konplutentseko Albaitaritza Fakultateko Albaitaritza Osasuneko Sailean, eta, gainera, konferentzia gonbidatuak, praktikak mintegietan, praktikak informatikagelan eta Saileko txandakako ikastaroetako irakaslea. Animalien Ekoizpeneko eta Osasuneko Masterreko irakaslea –Madrilgo Unibertsitate Konplutentsearen eta Madrilgo Unibertsitate Politeknikoko Agronomiaren, Elikagaien eta Biosistemen Ingeniaritzako Goi Eskola Teknikoaren artekoa–. Madrilgo Unibertsitate Konplutentseko Birologiako Masterreko irakaslea. Albaitari zuzendari teknikoa Madrilgo VITIVAL taldean (hegaztien osasunaren defentsarako taldea) eta Cedillo del Condadoko hegaztien osasunaren defentsarako taldeko kidea (Gaztela-Mantxa). Artikuluak argitaratu ditu hegaztiei buruzko aldizkari profesionaletan.


PDF (365 KB - 16 orri.)\nArtikulu bakarra.– Euskal Herriko Agintaritzaren Aldizkarian argitaratzea UPV/EHUko Zuzenbide Fakultateko gradu eta graduondoko ikasleek kanpo-praktika akademikoak egiteko Euskal Herriko Unibertsitatearekin sinatutako lankidetza-hitzarmena. Eranskinean dago testua.\nERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN, URRIAREN 1EKO 87/2019 EBAZPENARENA\nUPV/EHU EUSKAL HERRIKO UNIBERTSITATEAREN ETA LAN ETA JUSTIZIA SAILAREN ARTEKO HEZKUNTZA-LANKIDETZAKO HITZARMENA, UNIBERTSITATEKO IKASLEEK EUSKAL AUTONOMIA ERKIDEGOKO LANEKO ETA GIZARTE SEGURANTZAKO IKUSKARITZAN EGINGO DITUZTEN KANPOKO PRAKTIKA AKADEMIKOAK ARAUTZEKO\nGasteizen, 2019ko irailaren 1ean.\nAlde batetik, M.ª Jesús San José López andrea, Eusko Jaurlaritzako Lan eta Justiziako sailburua, arau hauek ematen dizkioten eskumenak baliatuta: 36/2016 Dekretua, Lehendakariarena, arazoaren 26koa, Lan eta Justiziako sailburua izendatzeko dena, eta 84/2017 Dekretua, apirilaren 11koa, Lan eta Justizia Sailaren egitura organikoa eta funtzionala ezartzen duena (apirilaren 11ko EHAA).\nBeste alde batetik, Juana Goizueta Vértiz andrea, dekanoa, UPV/EHUko Zuzenbide Fakultatearen izenean eta ordezkaritzan, praktiken araudiaren 27.4 artikuluarekin bat etorrita. Araudia Euskal Herriko Unibertsitateko ikasketen antolamendurako errektoreordearen 2012ko urriaren 16ko ebazpenean jasota dago. Ebazpen horrek argitara eman ditu unibertsitateko ikasleen kanpoko praktika akademikoen arautegia, Gobernu Kontseiluak 2012ko irailaren 27ko bileran onartu baitzuen.\nAlderdi biek lankidetza-hitzarmen hau izenpetzeko eskumena daukate, eta segidan zehazten da eskumen horren lege-oinarria, Sektore Publikoaren Araubide Juridikoaren urriaren 1eko 40/2015 Legeak (SPAJL) 49.b) artikuluan ezarritakoa betetzeko. Lege horretan ezartzen da hitzarmenetan gutxienez hauxe jaso behar dela: «b) Zer eskumenetan oinarritzen den administrazio publikoaren, hari lotutako edo haren mendeko organismo publikoen eta zuzenbide publikoko entitateen edo unibertsitate publikoen jarduketa».\nLan eta Justizia Sailaren eskumena Lehendakariaren azaroaren 26ko 24/2016 Dekretuaren 16.1 artikuluan ezarritakoan oinarritzen da (dekretu horrek Euskal Autonomia Erkidegoaren Administrazioko Sailak sortu, ezabatu eta aldatzen ditu, eta haien egitekoak eta jardun-arloak finkatzen ditu). Artikulu horren arabera, Lan eta Justizia Sailari dagozkio, besteak beste, honako egiteko eta jardun-arlo hauek: a) Lan-arloko legeriak lan-harremanei buruz ezartzen duena egikaritzea.\nBestalde, Lan eta Justizia Sailaren egitura organikoa eta funtzionala ezartzen duen apirilaren 11ko 84/2017 Dekretuaren 8.1 artikuluan ezarritakoaren arabera, sail horretako Lan eta Gizarte Segurantza Sailburuordetzari dagozkio Laneko eta Gizarte Segurantzako Ikuskaritzaren goi-mailako koordinazioa eta zuzendaritza bere gain hartzea, eta haren funtzionamendua zaintzea, Euskal Autonomia Erkidegoan.\nSailburuordetzaren barruan dago Lan eta Gizarte Segurantza Zuzendaritza, eta apirilaren 11ko 84/2017 Dekretuaren 9.1 artikuluaren arabera, hari dagozkio Euskal Autonomia Erkidegoko Laneko eta Gizarte Segurantzako Ikuskaritzaren jarduera eta funtzionamendua zuzendu, koordinatu eta gainbegiratzea, baita ikuskatze-jardueraren planak eta programak ezartzea ere.\nBestalde, Juana Goizueta Vértiz andreari dagokio –Euskal Herriko Unibertsitatea (aurrerantzean, UPV/EHU) ordezkatuz, Zuzenbide Fakultateko dekano den aldetik eta Ikasleen Kanpoko Praktika Akademikoen Araudiak 27.4 artikuluan ezarritakoaren arabera (2012ko azaroaren 12ko Euskal Herriko Agintaritzaren Aldizkarian argitaratu zen araudi hori)– kanpoko ikasketen hitzarmenak sinatzea UPV/EHUko ikastegi bateko ikasleei baino eragiten ez dietenean.\nEuskal Autonomia Erkidegoko Laneko eta Gizarte Segurantzako Ikuskaritzak interesa dauka UPV/EHU Euskal Herriko Unibertsitatearekin lankidetzan aritzeko, praktika akademikoen bidez. Interes horren xede bakarra unibertsitateko ikasleen prestakuntza osatzea da.\nIkasleek gauzatzen eta unibertsitateek gainbegiratzen dituzten prestakuntza-jarduerak dira kanpoko praktika akademikoak, eta ikasleei prestakuntza akademikoan jaso dituzten ezagutzak garatzeko eta osatzeko bidean laguntzea da haien helburua, jarduera profesionalerako prestatzen, lan-merkatuan egokitzen eta ekimenerako gaitasuna sustatzen lagunduko dieten gaitasunez ahalik eta errazkien jabe daitezen.\nErakunde sinatzaileek, euren helburuei iritzita hein batean bat datozela eta elkarren osagarriak direla, euren egitekoen garapena hobetu ahal dute elkarrekiko lankidetzaren eta laguntzaren bidez, indarreko legeen esparruan. Egin-eginean ere, unibertsitate-praktikak funtsezkoak dira ikasleen prestakuntza osoa gauzatzeko eta ikasleak behar bezala laneratzeko.\nHitzarmen honek ez du inolako lan-harremanik ezartzen ikaslearen eta Euskal Autonomia Erkidegoko Lan eta Justizia Saileko Laneko eta Gizarte Segurantzako Ikuskaritzaren artean, bien arteko harremana, berez, erabat akademikoa baita. Era berean, hitzarmen honen edukiak ezin du berekin ekarri lanpostuen berezko lan-prestazioa ordezkatzea.\nHori dela eta, Kanpoko praktika akademikoak arautzeko hezkuntza-lankidetzako hitzarmen hau sinatzea adosten da, indarreko legeetan ezarritako baldintzen arabera. Hartzaileak UPV/EHU Euskal Herriko Unibertsitateko Zuzenbide Fakultateko graduko eta graduondoko ikasleak dira. Honako klausula hauek ezartzen dira:\nHitzarmen honen xedea da UPV/EHU Euskal Herriko Unibertsitateko ikasleek prestakuntza hobea jaso dezaten laguntzea, erraztasunak emanez kanpoko praktika akademikoak egin ditzaten, curriculum barrukoak zein kanpokoak, Euskal Autonomia Erkidegoko Laneko eta Gizarte Segurantzako Ikuskaritzan.\nHitzarmen honetan jasotako praktika akademikoak egiteak helburu hauek ditu:\na) Ikasleei prestakuntza osoa bereganatzen laguntzea, ikasketa teorikoak eta praktikoak osa ditzaten.\nb) Ikasleei laguntzea etorkizunean erabili beharko duten lanbideko lan-metodologia egokia ezagutzen, metodologia hori eta haiek jada eskuratutako ezagutzak erkatu eta ezagutza horiek ere aplikatu ahal ditzaten.\nc) Konpetentzia teknikoak, metodologikoak, pertsonalak eta parte-hartzaileak garatzen laguntzea.\nd) Esperientzia praktikoa hartzea, etorkizunean lan-merkatuan errazago sartu eta lanera daitezen.\ne) Balio hauek bultzatzea: berrikuntza, sormena eta ekintzailetza.\nBigarrena.– Hitzarmenaren izaera.\n1.– Hitzarmen honek administrazio-izaera du, Sektore Publikoaren Araubide Juridikoaren urriaren 1eko 40/2015 Legearen 47. artikuluan eta hurrengoetan ezarritakoaren arabera. Bestalde, Sektore Publikoko Kontratuei buruzko azaroaren 8ko 9/2017 Legearen aplikazio-esparrutik kanpo geratzen da.\n2.– Hitzarmen honetatik auzirik etorriz gero, administrazioarekiko auzien jurisdikzioko organo eskudunak arduratuko dira ebazteaz, Administrazioarekiko Auzien Jurisdikzioaren uztailaren 13ko 29/1998 Legean ezarritakoaren arabera.\nKanpoko praktika akademiko bakoitzean beteko den prestakuntza-proiektua I. eranskinean ezarritako ereduari egokituko zaio, eta hezkuntza-helburuak eta garatu behar diren jarduerak ezarriko ditu. Helburuak ezartzeko, kontuan hartuko dira ikasleek bereganatu behar dituzten oinarrizko konpetentziak, konpetentzia generikoak edota espezifikoak.\nEra berean, praktikaren edukiak halako eran definituko dira, non bereganatu beharreko konpetentzien eta egindako ikasketen arteko zuzeneko harremana ziurtatuko den. Prestakuntza-proiektua hitzarmen honi erantsiko zaio. Jarraipenari eta kontrolari dagokienez, Laneko eta Gizarte Segurantzako Ikuskaritzak egoki irizten dien pertsonak (kanpoko instruktoreak) eta unibertsitateko tutore bat (tutore akademikoa) arduratuko dira.\nPraktiken edukia eta modua ikasleen prestakuntzaren premiei egokituko zaizkie. Praktikak Laneko eta Gizarte Segurantzako Ikuskaritzan egiteko ordutegia bateragarria izango da programaren irakaskuntza teorikoarekin. Laneko eta Gizarte Segurantzako Ikuskaritzak beti errespetatuko ditu ikaslearen konpromiso akademikoak; batez ere, azterketa-egunetan. Ikasleek, bere aldetik, praktika programatu bakoitzaren betebeharrak beteko dituzte.\nLaugarrena.– Praktika motak.\nKanpoko praktika akademikoen modalitatea hauetako bat izan daiteke, eta batzuk batera ere antola daitezke:\na) Curriculum barruko praktikak: dagokion ikasketa-planean sartzen diren jarduera akademikoak dira.\nb) Curriculumetik kanpoko praktikak: ikasleek borondatez egin ahal dituzte prestakuntza-aldian eta, curriculum barruko praktiken xede bera badute ere, ez daude jasota ikasketa-planean. Tituluaren gehigarri europarrean aipatuko dira gero, indarreko araudiarekin bat etorrita.\nBosgarrena.– Iraupena eta ordutegia.\na) Curriculum barruko kanpo-praktiken iraupena ikasketa-planean zehaztuko da.\nb) Laneko eta Gizarte Segurantzako Ikuskaritzan praktikak egingo dituzten ikasleen kopurua Ikuskaritzaren bitartekoen araberakoa izango da. Euskal Autonomia Erkidegoko Laneko Ikuskaritzako Zuzendariordetzak balioetsiko du norainoko baliabideak dauden.\nc) Praktika bakoitzaren iraupena I. eranskinean zehaztuko da. Oro har, praktikek 200 ordu iraungo dute.\nd) Oro har, praktiken ordutegia I. eranskinean zehaztuko da, eta 09:00etatik 14:00etara, bitartekoa izango da, hargatik eragotzi gabe ordu-berezitasunak zehaztu ahal izatea.\nSeigarrena.– Azpiegiturak eta baliabideak.\nEuskal Autonomia Erkidegoko Laneko eta Gizarte Segurantzako Ikuskaritzak bermatzen du bere azpiegituren eta baliabideen erabilera, beharrezkoak direnean.\nErakunde horrek ez du jasoko diru kopururik bere bulegoetan egiten diren jarduera praktikoen truke.\nZazpigarrena.– Praktiken hartzaileak eta eskakizunak.\nLaneko eta Gizarte Segurantzako Ikuskaritzan kanpoko praktika akademikoak egin ahal izateko, honako eskakizun hauek bete beharko dituzte ikasleek:\na) UPV/EHU Euskal Herriko Unibertsitateko Zuzenbide Fakultateko eskakizun bereziak.\nb) UPV/EHU Euskal Herriko Unibertsitateko Zuzenbide Fakultatean matrikulatuta egotea, praktikak fakultate horri lotzen baitzaizkio.\nc) Ikasketa-plana zein den, praktikei lotutako irakasgaian matrikulatuta egotea, curriculum barruko praktikak direnean.\nd) Eusko Jaurlaritzarekiko kontratu-harremanik ez izatea, UPV/EHU Euskal Herriko Unibertsitateak berariaz baimendu ezean.\nZortzigarrena.– Praktiketako ikasleen eskubideak eta eginbeharrak.\n1.– Honako eskubide hauek izango dituzte ikasleek, kanpoko praktika akademikoak egiten dituzten bitartean:\na) Praktikaldian tutoretza jasotzeko eskubidea. Horretaz arduratuko dira: batetik, unibertsitateko irakasle bat; eta, bestetik, Laneko eta Gizarte Segurantzako ikuskatzaile bat, dagokion Laneko eta Gizarte Segurantzako Ikuskaritzako Unitatean zerbitzua ematen duena.\nb) Unibertsitateak ezarritako irizpideen araberako ebaluazioa jasotzeko eskubidea.\nc) Praktikak non egin dituen, Laneko eta Gizarte Segurantzako Ikuskaritzako Unitate horretako txosten bat jasotzeko eskubidea. Txostenean berariaz adierazi beharko dute zer jarduera egin den, jardueraren iraupena eta, hala dagokionean, errendimendua. Horretarako, hitzarmen honetako II. eranskina erabili beharko da.\nd) Jabetza intelektualerako eta industrialerako eskubidea, arlo hori arautzen duten legeetan ezarritakoaren arabera.\ne) Segurtasuneko eta lan-arriskuen prebentzioko arauei buruzko informazioa jasotzeko eskubidea. Laneko eta Gizarte Segurantzako Ikuskaritzak eman behar die informazio hori.\nf) Ikasleak bere lan akademikoa, prestakuntzakoa, eta ordezkapenekoa nahiz partaidetzakoa betetzeko eskubidea du, behar bezalako aurrerapenez jakinarazita Laneko Ikuskaritzari.\ng) Desgaitasunen bat duten ikasleek praktikak egiteko, haien zereginetarako behar dituzten baliabideak eskuratzeko eta tutoretza, informazioa eta ebaluazioa jasotzeko eskubideak dituzte.\nh) Desgaitasunen bat duten ikasleek hauek uztartzeko eskubidea dute, halaber: praktikak eta desgaitasun-egoeraren ondoriozko jarduera eta egoera pertsonalak.\ni) Indarreko arauetan aurreikusitako gainerako eskubideak.\n2.– Halaber, kanpoko praktika akademikoak egiten dituzten bitartean, honako eginbehar hauek bete behar dituzte ikasleek:\na) Unibertsitateak kanpoko praktiketarako indarrean duen araudia bete.\nb) Praktiken prestakuntza-proiektua ezagutu eta bete, Laneko eta Gizarte Segurantzako Ikuskaritzak izendatutako instruktorearen gidalerroen arabera, Unibertsitateko tutoreak gainbegiratuta.\nc) Unibertsitateko tutore akademikoarekiko harremanari eutsi praktikak egin bitartean, eta, intzidentzia edo gorabeherarik sortuz gero, hari adieraztea. Hari entregatu behar dizkiote, era berean, eskatzen zaizkien tarteko jarraipen-txostenak eta -agiriak, baita amaierako memoria ere.\nd) Adostutako egunean joan Laneko eta Gizarte Segurantzako Ikuskaritzako Unitatera, hezkuntza-proiektuan adierazten den ordutegia bete, eta unitate horretako funtzionamendu-arauak, segurtasunekoak eta laneko arriskuak prebenitzekoak errespetatu.\ne) Prestakuntza-proiektua garatu, eta prestutasunez bete Laneko eta Gizarte Segurantzako Ikuskaritzarekin hitzartutako jarduerak, proiektuan ezarritako ildoen arabera.\nf) Praktiken amaierako memoria egin (indarreko legeetan ezarrita baitago) eta, hala dagokionean, tarteko txostena ere.\ng) Isilpean gorde Laneko eta Gizarte Segurantzako Ikuskaritzaren barne-informazioa eta jarduerei buruzko sekretu profesionalari eutsi, praktikak egiten ari diren bitartean eta amaitu ostean. Bereziki, eta kontuan hartuta Laneko eta Gizarte Segurantzako Ikuskaritzaren bitartez eskuratu eta ikus daitezkeen datuen konfidentzialtasuna eta babes-maila altua, ikasleek zorroztasun handiz bete beharko dute informazio hori isilpean gordetzeko agindua, Ikuskaritza Sistemari eta Ikuskaritzari atxikitako funtzionarioek eta langile guztiek egin behar duten modu berean, arau hauek kontuan hartuta: 23/2015 Legea, uztailaren 21ekoa, Laneko eta Gizarte Segurantzako Ikuskaritza Sistema antolatzekoa, eta Laneko eta Gizarte Segurantzako Ikuskaritzaren Antolakuntzaren eta Funtzionamenduaren Erregelamendua, otsailaren 4ko 138/2000 Errege Dekretuak onartua.\nh) Errespetuzko jarrera erakutsi beti Laneko eta Gizarte Segurantzako Ikuskaritzaren politikarekiko, unibertsitatearen izen ona ere behar bezala babestuta.\ni) Indarreko arauek agintzen dituzten gainerako betebeharrak.\n3.– Praktika egin behar duen ikasleak III. eranskineko eredua sinatu beharko du, ados dagoela adierazteko.\nKanpoko praktikak egiteko, ikasleek lagun izango dituzte Laneko eta Gizarte Segurantzako Ikuskaritzako instruktore bat eta UPV/EHU Euskal Herriko Unibertsitateko Zuzenbide Fakultateko tutore akademiko bat.\nLaneko eta Gizarte Segurantzako Ikuskaritzak izendatutako instruktoreak EAEko Ikuskaritzari atxikitako Laneko eta Gizarte Segurantzako ikuskatzailea izan behar du.\nUnibertsitateko tutore akademikoa Unibertsitateak ezarritako prozeduren arabera izendatuko dute.\nHamargarrena.– Tutoreen eta instruktoreen eskubideak eta eginbeharrak.\n1.– Honako eskubide hauek izango ditu Laneko eta Gizarte Segurantzako Ikuskaritzako instruktoreak:\na) Unibertsitateak haren jarduera laguntzailea aintzat har dezan.\nb) Kanpoko praktiken araubideari buruzko informazioa jasotzekoa, baita prestakuntza-proiektuari eta hura egiteko baldintzei buruzko informazioa jasotzekoa ere.\nd) Unibertsitateak ezar ditzakeen beste baldintza espezifiko batzuk.\n2.– Halaber, honako eginbehar hauek izango ditu:\na) Ikasleari harrera egin, eta jarduera garatu prestakuntza-proiektuan ezarritakoaren arabera.\nb) Ikaslearen lanak ikuskatu, praktiken garapena orientatu eta kontrolatu, elkarrekiko errespetuan eta ikaskuntzarekiko konpromisoan oinarritutako harremanean.\nc) Laneko eta Gizarte Segurantzako Ikuskaritzaren antolamenduari eta funtzionamenduari buruzko informazioa eman ikasleari, bai eta jakin behar dituen arauen berri ere; bereziki, laneko arrisku eta segurtasuneko arauei dagokienean.\nd) Unibertsitateko tutore akademikoarekin koordinatu hezkuntza-lankidetzarako hitzarmen honetan hitzartutako jardueren garapena, barnean hartuta prestakuntza-proiektuaren aldaketak, beharrezkoak badira praktikak behar bezala egiteko; praktikak egin bitartean intzidentzia edo gorabeherarik sortuz gero, haien berri eman eta haiek konpontzea, eta azterketak egiteko baimenen kontrola.\ne) Tarteko txostenak egin, hala dagokionean, bai eta amaierako txostena ere, indarreko legeetan ezarritakoarekin bat.\nf) Ikasleek praktikak egiteko behar duten prestakuntza osagarria eman.\ng) Praktika egiteko ezinbesteko baliabide materialak eman ikasleari.\nh) Erraztasunak eta bultzada eman ikasleek berrikuntzako, hobekuntzako eta ekintzarako proposamenak egin ditzaten.\ni) Erakunderako irispidea erraztu tutore akademikoari, hari dagozkion eginkizunak bete ditzan.\nj) Isilpean gorde tutore-lanak egitean ikasleengandik jakiten duen informazio oro.\nk) Erakundean dagoen bitartean, ikasleari lagundu lanbide-zalantzak edo -galderak argitzen, ikasleak erakundean egin behar dituen jarduerak behar bezala egin ahal ditzan.\n3.– Honako eskubide hauek izango ditu unibertsitateko tutore akademikoak:\na) Jarduera akademikoaren aintzatespen efektiboa jasotzekoa, unibertsitateak bere barne-araudian ezarritakoaren arabera.\nb) Kanpoko praktiken araubideari buruzko informazioa jasotzeka, baita tutoretzapeko ikaslearen egonaldiari lotutako prestakuntza-proiektuari eta hura egiteko baldintzei buruzko informazioa jasotzekoa ere.\nc) Dagokion unitaterako sarbidea izatekoa, bere eginkizunak betetzeko behar dituen informazioa eta babesa eskuratzeko.\n4.– Halaber, honako eginbehar hauek izango ditu:\na) Prestakuntza-proiektua behar bezala garatzea begiratu, eta bateragarritasuna bermatu praktiken ordutegiari eta ikasketa-, prestakuntza-, ordezkaritza- eta parte hartzeko eginbeharrei dagokienez.\nb) Praktiken jarraipen efektiboa egin. Horretarako, Laneko eta Gizarte Segurantzako Ikuskaritzako instruktorearekiko koordinazioa egin beharko du, eta, hala dagokionean, jarraipen-txostenak egin.\nc) Prestakuntza-proiektuan aldaketarik izanez gero, baimena eman.\nd) Tutoretzapeko ikaslearen praktikak ebaluatzeko prozesua.\ne) Isilpean gorde tutore-lanak egitean jakiten duen informazio oro.\nf) Intzidentzia edo gorabeherarik sortuz gero, horren berri ematea Unibertsitatean kanpoko praktikez arduratzen den organoari.\ng) Beharrezko diren laguntza-bitarteko egokiak gainbegiratu, eta, hala dagokionean eskatu, hau bermatze aldera: desgaitasunen bat duten ikasleek praktikak egitea baldintza-berdintasunean, diskriminaziorik gabe eta irisgarritasun unibertsalarekin.\nHamaikagarrena.– Laneko eta gizarte segurantzako ikuskaritzaren instruktorearen txostena.\n1.– Laneko eta Gizarte Segurantzako Ikuskaritzako instruktoreak praktiken amaierako txostena egin eta bidaliko dio unibertsitateko tutore akademikoari, eta II. eranskineko eredua erabili beharko du txosten hori egiteko. Txostenean jasoko ditu ikasleak praktikaldian egin duen ordu kopurua eta, honako alderdi hauek ere baloratu ahalko ditu, prestakuntza-proiektuan jasotako konpetentzia espezifikoei eta generikoei buruz:\na) Gaitasun teknikoa.\nb) Ikasteko gaitasuna.\nc) Lanen administrazioa.\nd) Ahozko eta idatzitako komunikazio-trebetasunak. Desgaitasunen bat duten ikasleek mintzatzeko zailtasunak baldin badituzte, trebetasun horretan duten autonomia-maila adierazi beharko da, bai eta horretarako baliabide teknikorik edota giza baliabiderik behar duten ere.\nf) Egokitzeko erraztasuna.\ng) Sormena eta ekimena.\nh) Inplikazio pertsonala.\nj) Kritikak ondo hartzeko jarrera.\nl) Lan-inguruarekiko harremana.\nm) Talde-lanean jarduteko gaitasuna.\nn) Egokitzat jotzen diren beste alderdi batzuk.\n2.– Praktikaldien erdia igaro ondoren, tarteko jarraipen-txostena egin ahalko da, hala erabakiz gero unibertsitatearen araudiarekin bat etorrita.\n3.– Txosten horiek ez dute froga-baliorik izango, Laneko eta Gizarte Segurantzako Ikuskaritzarekin lan-loturarik edo administrazio- edo negozio-harremanik frogatzeko, ezta UPV/EHUrekin ere.\nHamabigarrena.– Lan-harremanik eza eta gizarte-segurantzaren araubide orokorrean sartzeko betebeharra.\n1.– Lan-harremanik eza.\nKanpoko praktika akademikoak prestakuntzaren osagarri direnez, praktikak egitearen ondorioz ez da inola ere sortuko lan-harremanari berezko zaion betebeharrik. Ikasleek ez dute ordainsaririk jasoko egiten dituzten jardueren truke.\nLaneko eta Gizarte Segurantzako Ikuskaritzak inoiz eta inola ere ezingo du lanposturik bete ikasleekin, ez eta behin-behinean edo bitarteko moduan ere, praktikaldirako ezarritako denboran.\nEtorkizunean ikasleren bat erakunde laguntzailearen plantillan sartuko balitz, praktikaldiko denbora ez litzateke zenbatetsiko antzinatasunaren eta probaldiaren ondorioetarako, salbu eta hitzarmen kolektibo aplikagarrian bestelakorik hitzartu denean beren-beregi.\n2.– Gizarte Segurantzaren araubide orokorrean sartzea.\nUrriaren 24ko 1493/2011 Errege Dekretuan ezarritakoarekin bat etorrita (urriaren 27ko BOE), hitzarmen honen bidez arautzen diren praktikek ez dute sortzen prestakuntza-programan parte hartzen dutenak Gizarte Segurantzaren sisteman sartzeko betebeharra, ezta kotizatzekoa ere. Errege-dekretu horrek arautzen ditu prestakuntza-programetan parte hartzen duten pertsonak Gizarte Segurantzako Erregimen Orokorrean sartzeko modua eta baldintzak, eta garapena ematen dio Gizarte Segurantzako Sistema eguneratu, egokitu eta berritzeko abuztuaren 1eko 27/2011 Legearen hirugarren xedapen gehigarrian jasotakoari.\nArau orokor hori aldatzera etorri da oraintsu abenduaren 28ko 28/2018 Errege Dekretuaren bosgarren xedapen gehigarria (Errege-dekretua pentsio publikoak handitu eta gizarte-, lan- eta enplegu-alorrean presako beste neurri batzuk hartzekoa da, eta abenduaren 29ko BOEn argitaratu da). Xedapen horretan adierazitakoaren arabera, hitzarmen honetan arautzen diren praktikek, doakoak izanda ere, ikasleak gizarte-segurantzaren araubide orokorrean sartu beharra dakarte, inoren konturako langileekin parekatuta.\nHala eta guztiz ere, bosgarren xedapen gehigarri horrek gobernuari agintzen dio bertan jasotakoa garatzeko eta arlo horretako erregelamendu-arauak xedapen horretara egokitzeko.\nXedapen horretan ezarritakoaren arabera, bertan ezarritakoa aplikatuko zaie hurrengo apartatuan aipatzen den erregelamenduzko garapen-araua indarrean jarri eta hurrengo hilabeteko lehen egunetik aurrera prestakuntza-programak edo lanez kanpoko praktika edota praktika akademiko ordaindu gabeak egiten hasten diren pertsonei.\nAraudi hori aplikatze aldera, hitzarmen honen xede diren praktikek ez dute sortuko ikasleak gizarte-segurantzaren sisteman sartzeko betebeharra, harik eta arau hori aplikagarria den arte, aurreko paragrafoan ezarritakoari jarraikiz.\nHori guztia, ezertan galarazi gabe eskola-aseguruaren estaldura, Unibertsitateak horren berri emango baitio ikasleari.\nEta, era berean, Unibertsitateak beste aseguru batzuk hitzartu ahalko ditu.\nHamahirugarrena.– Erantzukizunak eta aseguruak.\n1.– UPV/EHUk badu erantzukizun zibileko aseguru-kontratu bat, ikasleek praktikak egitean kalterik egiten badute edo.\n2.– UPV/EHUk eta Eusko Jaurlaritzak ez dute erantzukizunik, lankidetza-hitzarmen honen xede den praktikaldian ikasleak kalte pertsonalik jasoz gero.\n3.– Praktikak egiteko, 28 urtetik gorako ikasleek ezinbestean kontratatu beharko dute aseguru bat. Aseguru osagarri hori izan daiteke UPV/EHUk hitzartuta daukan Cum Laude istripu-poliza kolektiboa, edo beste erakunde batek eskaintzen duena, baldin eta aseguru horrek gutxienez UPV/EHUk eskaintzen dituen kontzeptuak estaltzen baditu (Cum Laude). Egokitzat jotzen baldin badu, aipatutako adina bete baino lehen hitzartu ahalko du.\n4.– Atzerriko unibertsitateetako ikasleek UPV/EHUrekiko hitzarmen bat baldin badute, eta praktikak erakundean egiten badituzte, istripu-aseguru bat izan beharko dute, eta estaldurak gutxienez Cum Laude polizarena izan beharko du.\n5.– Instruktoreak prestakuntza-programako jarduerez kanpoko agindu edo jarraibiderik eman, eta horren ondorioz kalterik sortuz gero, UPV/EHUk eta praktiketako ikasleak ez dute erantzunik izango.\nHamalaugarrena.– Praktikaldia etetea.\nAlderdietako edozeinek eten dezake praktikaldia, arrazoi justifikaturik bada. Idatziz eman beharko dio horren berri beste alderdiari, gehienez ere hamar eguneko epean, etenaldiaren hasieratik zenbatuta.\nHamabosgarrena.– Datuen babesa.\nIkasleen datu pertsonalak Laneko eta Gizarte Segurantzako Ikuskaritzari lagako zaizkio hitzarmen honetan jasotako xedeetarako, hitzarmenera bildutako ikaslearen edo ikasleen prestakuntza-praktikak garatzeari dagokionez. Hortaz, datuok ezin dira bestelako xedeetarako erabili.\nDatu pertsonalak babesteari eta eskubide digitalak bermatzeari buruzko abenduaren 5eko 3/2018 Lege Organikoan ezarritakoarekin bat etorrita eskuratu eta lagako ditu unibertsitateak datu horiek. Lege horretan ezarritakoa bete beharko du lagapenaren hartzaileak lagapenaren xedeko datuen tratamenduan. Horrez gain, araudi hori betez, EAEko Laneko eta Gizarte Segurantzako Ikuskaritzak neurri tekniko eta antolaketa-neurri egokiak hartu behar ditu, datu horien segurtasuna bermatzeko.\nAlderdi biek elkarri aitortzen diote hitzarmen honen sinadura eta hitzarmenaren ondorioak euren web-orriaren edo beste baliabide baten bitartez jakinarazteko aukera.\nHamazazpigarrena.– Indarraldia eta luzapena.\nKanpoko Praktikak Arautzeko Hezkuntza Lankidetzako Hitzarmen hau indarrean egongo da UPV/EHUko Gobernu Kontseiluak urtez urte onartzen duen ikasturtean. Indarraldia 2019-2020 ikasturtean hasiko da (zehazki, 2019ko irailetik 2020ko uztailera), eta ikasturte bakoitzean automatikoki luzatuko da, gehienez ere lau urtean, SPAJLren 49.h.2 artikuluan ezarritakoarekin bat etorrita, salbu eta epe hori baino lehen suntsiarazten bada alderdietako batek salatuta. Salaketarik izanez gero, idatziz komunikatu beharko zaio beste alderdiari, ekainaren lehena baino lehen, ondorioak hurrengo ikasturtean izan ditzan.\nHitzarmen honetan aurreikusitako praktikak EAEko Laneko eta Gizarte Segurantzako Ikuskaritzaren baliabide edo eskuarteen mende daude. Ikuskaritza horretako zuzendariordetzari dagokio halakorik dagoen zehaztea, eta UPV/EHU Euskal Herriko Unibertsitateko Zuzenbide Fakultateari komunikatzea.\nAlderdi bakoitzari dagozkion betebeharretatik edozein betetzen ez bada, beste alderdiak eskubidea izango du hitzarmena suntsiarazteko. Hori egiteko, beste alderdiari komunikatu beharko dio, komunikazioa hartu izana jasota uzteko moduan. Suntsiarazpenaren inguruabar zehatzak adierazi beharko dira komunikazioan, baita ondorioak noiztik aurrera izango dituen ere.\nHitzarmen honek ez dauka eduki ekonomikorik. Alderdi sinatzaileek hitzarmena betearazteko egiten dituzten jarduketak euren aurrekontu korronteen kontura egingo dituzte, kosturik sortu gabe, eta haien arteko kontraprestaziorik sortu gabe.\nHogeigarrena.– Jarraipena, zaintza eta kontrola.\nSPAJLren 49.f) artikuluak hitzarmenaren gutxieneko edukien artean sartu ditu jarraipen, zaintza eta kontrolerako mekanismoak, hitzarmenaren betearazpenari eta sinatzaileek beren gain hartutako konpromisoei aplikatzekoak.\nHitzarmen hau dela eta interpretazio- eta betetze-arazorik sortuz gero, lege-xedapen hori betetze aldera:\n1.– Jarraipen-batzorde bat eratuko da gorabehera edo intzidenteak ebazteko, halakorik gertatzen bada-edo praktikak egitean edo hitzarmena betetzean. Alderdi bakoitzeko bi kidek osatuko dute, eta alderdi bakoitzak izendatuko ditu.\n2.– Jarraipen-batzordea eratu ondoren, hitzarmenaren alderdi sinatzaileek txandaka izango dute haren burutza, eta UPV/EHUk izango du hasierako txanda.\nEta bidezko ondorioetarako jasota gera dadin, alderdiek hitzarmenaren hiru ale sinatzen dituzte, Eta bidezko ondorioetarako jasota gera dadin, alderdiek hitzarmenaren hiru ale sinatzen dituzte, ondore bakarrarekin.\nLan eta Justizia Saila,\nZuzenbide Fakultateko dekanoa,


Helduen danborradarik ere ez da izango sansebastianetan - Azpeitia - uztarria.eus\nHelduen danborradarik ere ez da izango sansebastianetan\nMailo Oiarzabal 2022-01-10 21:26\nHelduen danborradako eragileak, gaurko bileraren hasieran. (Azpeitiko Udala)\n20:00etan elkartu dira udala eta danborradako eragileen ordezkariak udaletxean, eta "iritzi eta ekarpen ezberdinak entzun ostean hartu dute erabakia, pena handiz eta adostasunez", udalak jakinarazi duenez. Danborradarik izango ez denez, San Sebastian festak bertan behera uztea erabaki du udalak.\nDanborradarik ez da egingo bigarren urtez jarraian sansebastianetan Azpeitian, COVID-19ak eragindako osasun egoera eta horren gaineko neurriak tarteko.\nJoan den ostiralean aurten ere San Sebastian egunez umeen danborradarik ez dela egingo jakinarazi ondoren, gaur helduen danborradaren gaineko azken erabakia hartzeko bilera egin dute udaletxean Azpeitiko Udalak eta danborradan parte hartzen duten eragileetako ordezkariek. Eta umeenaren bide beretik, sansebastianetan helduen danborradarik ez dela egingo erabaki dute. 20:00ak pasatxo hasi da bilkura, eta "iritzi eta ekarpen ezberdinak entzun ostean hartu dute erabakia, pena handiz eta adostasunez", udalak jakinarazi duenez. Gainera, eta danborradarik egingo ez denez, San Sebastian jaiak ere bertan behera utziko dituztela azaldu du erakundeak, ez baitute bestelako jai ekitaldirik antolatuko egun horietan.\nLabik abenduaren 28an onartutako neurri murriztaileetan oinarrituta hartu dute gaurko erabakia ere, udalak ohar bidez jakinarazi duenez. Danborradako taldeen zein udalaren nahia "hasieratik danborrada antolatzea" izan arren, osasun egoerak "ezinezko" bihurtu du nahi hori, udalaren esanetan; gaur bertan argitaratutako herriko datuak gogoratu ditu erakundeak bere oharrean. "2020an, azken aldiz helduen danborrada egin zenean, 30 taldetan banatuta, 1.500 danborjoletik gora izan ziren San Sebastian bezperan herriko kaleetan. Horiez gain, ehundaka herritar izaten dira urtez urte kale ertzetan danborjoleak animatzen eta festaz gozatzen. Labiren arabera kanpoko ekintzetan bildu daitekeen 800 pertsonako muga erraz gainditzen da ekintza horretan. Beraz, ezinezkoa da danborrada egitea", azaldu du erakundeak.\n"Erabakia zaila izan da, baina osasuna lehenetsi eta arduraz jokatzeko hautua egin da. Beraz, sansebastianak bertan behera gelditu dira eta ez da inolako ekintzarik antolatuko", berretsi du.\nHaurren danborradaren kasuan ez bezala, helduena beste data batean egitearen aukeraz ez da aipamenik egiten udalaren oharrean.\nErrege egunean, haurren danborradaren gaineko erabakia hartu bezperan, danborrada horren bideragarritasuna aldarrikatuz elkarretaratzea egin zuten zenbait herritarrek plazan. Herritar talde berak gaur iluntzeko bileraren ordurako ere deitua zuen beste elkarretaratze bat. Jende gutxik erantzun dio bigarren deialdi horri eta, azkenean, ez dira plazara irten, baina beren aldarrikapenen berri eman diote Uztarriari elkartu diren herritarrek.\nHorien ustez, "gogoa edukiz gero" umeen zein helduen danborradak egiteko "alternatibak badaude"; ohiko eran egitea egin beharrean, auzoetan banatuta edota multzo txikiagoak osatuta egin ahalko lirateke danborradak, "egokituta, eta neurriak hartuta", beste arloetan zein ekintzetan egiten den bezala. "Erregeekin eta Olentzerorekin posible izan bada, zergatik ez danborradekin?", galdetzen zuen herritar batek. Aipatutako alternatibak plazaratu zituzten eragile batzuek haurren danborradarekin lotuta, "baina ez zituzten aintzat hartu ere egin", gaur plazara agertu den herritarren esanetan. Sansebastianei dagokienez, "dagokion funtzioari uko" egin izana leporatzen zion beste batek udalari.


Bret Easton: Yuppie killer — Gaztezulo\nBret Easton: Yuppie killer\nBret Easton: Yuppie killer https://www.gaztezulo.eus/albisteak/bret-easton-yuppie-killer https://www.gaztezulo.eus/@@site-logo/logoa.png\n1991n idatzi zuen Bret Easton Ellis-ek "American Pshyco" liburua. Hondartzako irakurketetan, yuppie killer bat ezagutu nahi duzu?\n1985ean, 20 urte zituela, Bret Easton Ellis AEBetako literaturaren ume gaiztoa bihurtu zen "More than less" nobelari esker. Nobela hartan, 80ko hamarkadako Kaliforniako belaunaldiaren erretratu nihilista egin zuen, droga eta sexuaren bitartez errealitatetik ihes egin nahi zuten ume moko aberatsen abenturak kontatuz.\nHala ere, Easton Ellisek duela hamabost urte kaleratu zuen bere nobela ospetsuena: "American Pshyco". Manhattango negozio gizonen mundua oinarritzat hartuz, serial killer edo yuppi killer esan beharko genuke? izugarria sortu zuen: Patrick Bateman.\nYuppieak sekta moduko baten gisa deskribatu zituen idazleak: marka garestiak, kontsumoa, zeremonia friboloak, itxurakeria maite dituzte\nBaina luxuzko atari horren azpian, hutsik dute barrena. Artalde horretan, Patrick Bateman berebiziko piztia da: goizez yuppiea da, eta gauez, hiltzaile ankerra.\nBatek baino gehiagok Ronald Reagan-en garaiko AEBetako gizartearen satira ikusi zuen liburuan, eta horrexegatik, garaian garaikoari aurrez aurre begiratzen jakindako idazletzat hartu zuten Bret Easton Ellis. Beste batzuentzat, aldiz, idazle makur, deprabatu, gaizto, sadiko eta gainbaloratua besterik ez zen.\nIdazle makur eta gainbaloratua kontsideratze hori ez da kasualitatea. Izan ere, Easton Ellisen pertsonaia ospetsuenak, Patrick Bateman yuppie mokofinak, emakumeak bortxatu eta torturatu egiten ditu, ondoren gorpuak txiki-txiki egiteko. Talde feministek berehala egin zuten idazlearen kontra: "Jendeak ez zuen ulertu bortizkeria hori ez dela benetako zerbait; baizik eta sinbolo gisa erabili nuela. Sinbologia horrekin erakutsi nahi nuen gure gizartean badirudiela emakumezko bat torturatu edo hiltzeak jatetxe batean ematen dizuten tokiak edo musika abesti batek antzeko garrantzia dutela", adierazi zuen idazleak.\nSimon & Schuster argitaletxeak uko egin zion nobela argitaratzeari, eta azkenean, Viking-ek plazaratu zuen liburua. Arrakasta berehalakoa izan zen, eta idazleak gogotik bete zituen sakelak. 2000. urtean, Mary Harron zuzendariak zinemara eraman zuen nobela, Christian Bale aktorea Patrick Bateman hiltzailearen larruan jarrita.\nNobela haren ondoren, idazleak "Glamourama" nobela idatzi zuen, eta 2005ean, aldiz, "Lunar park " heldu zen. Bret Easton Ellis: sakelak betetzen dakien idazlea? Jenioa? Zuena da hitza.


Udako ikastaroak Dantzagunean 2018: izen-ematea irekita | Dantzagunea\nUdako ikastaroak Dantzagunean 2018: izen-ematea irekita\nUrteroko moduan, udako ikastaroak antolatu ditugu Gipuzkoako Dantza Profesionalen Elkartearekin lankidetzan. Aurtengoan, dantza klasikoa eta garaikidea landuko ditugu. Uztailaren 3tik 14ra bitartean teknika hobetzeko eta sormena garatzeko hainbat ariketa egingo dituzte ikasleek. Izen-emateko epea ekainaren 24 arte dago irekita.\nDatak: uztailaren 2tik 13ra (klaseak astelehenetik ostiralera egingo dira)\nIrakaslea: Elena Serna\nBallet klasiko ikasketei Madrileko Dantzako eta Arte Dramatikoko Goi Errege Kontserbatorioan ekin zien, eta Ohorezko Matrikula jaso zuen. Zaragozako, Meditarraneoko eta Tulsako (AEB) Balletetan Dantzari Nagusia izan zen, eta hainbat rol klasiko, neoklasiko eta garaikide dantzatu ditu. Publikoak eta dantzako prentsa espezializatuak kritika bikainak egin izan dizkio (Dance Europe, Por la danza…), baita tokiko eta nazioarteko hainbat komunikabidek ere. Besteren artean, dantza-kide izan ditu, nazioarteko izarren hainbat jaialditan eta galatan: Fernando Bujones ( American Ballet Theatre),Lázaro Carreño (Kubako Balleta), Benito Marcelino (Stuttgart Ballet ), Joaquin de Luz (New York City Ballet), Lienz chang (Marseillako Balleta), etab. 2006tik dantzari-lanarekin batera, irakasle eta koreografo gisa ari da Madrileko Carmen Amaia Kontserbatorio Profesionalean.\n17:45-19:15: Maila aurreratua\nIrakaslea: Amaia Dorronsoro\nDonostiako Thalia akademinan hasi zen dantza ikasten, Mentxu Medelekin. Ondoren, Gipuzkoako Foru Aldunduko beka bat jaso zuen, eta Madrilen ikasketak egin zituen Carmen Rotxerekin. Madrileko Dantzako eta Arte Dramatikoko Goi Errege Kontserbatorioan lortu zuen dantzako lizentziatura. Joan Fabrerekin hainbat sorkuntza egin izan ditu Anberesen. Gaur egun bere izena daraman Endantza–Amaia Dorronsoro eskolako zuzendaria da, Kataluniako Tarragona hirian.\nDantza klasikoaren oinarritik abiatuta, dantza garaikideko teknika landuko da, gorputzaren mugimendu librea landuko da, emozioekin konektatzeko. Bakarkako eta taldekako entzumenak izango dira inprobisatzeko erremintak. Tailerra sorkuntza-prozesua izango da era berean, eta amaieran publikoaren aurrean emango da.\nKlase bakarra: 10€ (klasikoa bakarrika)\nIzen-emateko gutxieneko adina: 12 urte (2006an jaiotakoak)\nKlaseak astelehenetik ostiralera izango dira\nGutxienez bi urteko formazioa eskatzen da\nIkastaro osoa egin behar da\nDebekatuta dago argazkiak eta bideoak egitea klaseetan\nOsteguna, 2018(e)ko maiatza(r)en 10-(e)an 00:20etan


Oinkari dantza taldea Ingalaterratik bueltan da — dantzan.eus\nHemen zaude: Hasiera › Hemeroteka › Oinkari dantza taldea Ingalaterratik bueltan da\nOinkari dantza taldea Ingalaterratik bueltan da\nGuztira 47 lagun abiatu ziren eta Londresko Oxford House etxean Billingham International Folklore Festival izenekoan dantza zuten\nAbuztuaren 6tik 20ra bitartean Villabonako Oinkari dan-tza taldea bere lana lau haizetara zabalduz ibili da Ingalaterran barrena. Guztira 47 lagun abiatu ziren abuztuaren 6an, autobusez, Ingalaterrara. Abuztuaren 8an 'Ari du' ikuskizuna eskaini zuten Londresko Oxford House etxean eta ondoren, iparraldera abiatu ziren, Billingham International Folklore Festival izenekoan parte hartzera. Taiwango, Mexikoko, Peruko, Mazedoniako, Kanada-Ukraniako, eta AEBko, taldeekin batera aritu da dantzan.\nTaldekideek azaldu dutenez, «egunero eskaini ditugu emanaldiak, batzuetan laburrak eta besteetan luzeagoak. Egunen batean 'Ari du' emanaldia eskaintzeko aukera ere izan genuen. Oso interesgarria izan da kultura eta dantza desberdinak elkarbanatzea. Benetan esperientzia ederra izan da», esan du taldeko Eneko Artegak.\nDantza emanaldiez gain, turismo pixka bat egiteko ere aprobetxatu dute taldekideek. Besteak beste, Manchester, Londres eta Frantziako iparraldea ezagutzeko parada izan dute.\nPasa diren bi aste hauetan dantzariek atseden hartzeko aprobetxatu badute ere, lanean jarraitzeko asmoan dira Oinkariko kideak. Izan ere, ikasturte hasierarekin batera, agenda estuari heldu beharko diote.\nIrailaren 7an eta 14an Korrontzi talde bizkaitarrarekin 'Infernuko hauspoa' ikuskizuna eskainiko dute Belgikan eta Ermuan hurrenez hurren. Abenduaren 14tik aurrera, bestetik, Oinkari eta Hika teatroak sortutako 'Itsasoaren emazteak' ikuskizun berriko birari ekingo diote. Abenduaren 14an, beraz, ikuskizun berri hau etxean eskainiko dute, Olaederra kiroldegian hain zuzen. Atzetik etorriko dira gehiago. Oraingoz, otsailaren 7an Zarauzko Aritzbatalde kiroldegian dute lotua emanaldia.\nTurismo pixka bat egiteko ere baliatu dute bidaia Oinkarikoek.


Zarralukik dimititzeko eta Nafarroako AHTaren obrak gelditzeko eskatu dute | Euskal Herria | Berria\nZarralukik dimititzeko eta Nafarroako AHTaren obrak gelditzeko eskatu dute\nNafarroako Parlamentuan agerraldia egin du Sustrai Erakuntzak, eta obren ingurumen eraginaren adierazpena iraungita dagoela eta auzitegiek hala ebatzi dutela gogorarazi du. Espainiako Gobernuak auzitegien erabaki horri helegitea jarriko diola, eta obrekin jarraitzeko asmoa berretsi du UPNk.\nSustrai Erakuntzakoak. / I. Z./ARP\nAHT abiadura handiko trenaren obrak geratzeko eskatu du, berriro, Sustrai Erakuntza fundazioak. Nafarroako Parlamentuan egin du, Sustapen Batzordean, eta gogorarazi du obren ingurumen eraginaren adierazpena iraungita dagoela.\nHala ebatzi zuen Madrilgo Justizia Auzitegi Nagusiak; abuztuaren 1ean kaleratu zuen epaia. "Erokeria hau amaitzeko garaia da. Obrak geratu, eta Zarraluki kontseilariak dimisioa eman beharko luke, proiektu honen inguruan egin duen kudeaketa negargarri eta txarragatik", adierazi dute Sustrai Erakuntzako ordezkariek.\nAralar-NaBaik, Bilduk eta Ezkerrak bere egin dituzte fundazioaren argudioak. "Ingurumen kontuak oztopotzat hartzen dituenez, Nafarroako Gobernuak beste aldera begiratzen du. Baina epaia argia da. Zergatik ez du adierazpen berri bat egiten? Zeren beldur da Nafarroako Gobernua", adierazi du Aralar-NaBaiko parlamentari Juan Carlos Longasek.\n"Gobernuak ezin zituen gauzak okerrago egin", Victor Rubio Bilduko parlamentariaren esanetan. "Hau ez da Nafarroko herritarrek nahi duten garapena". Haren irudiko, herritarrek argi hitz egin dute. "Herritarrek nahiago dute hezkuntza, osasun, gizarte zerbitzu eta aldirietako tren zerbitzu onak izan, Madrilera ordu erdi lehenago iritsi baino". Ezkerrako Maria Luisa de Simonen ustez, Nafarroako herritar gehienak proiektuaren aurka daude.\nPSNk eta UPNk, aldiz, AHTaren lanekin jarraitzea babestu dute. "Nafarroarentzat aukera bat da AHTa, eta ezin du galdu. Gainera, proiektuak duen garrantzia eta eragina kontuan hartuta, gobernuak beti jokatu du legea muturreraino betez. Espainiako Sustapen Ministerioak Madrilgo Justizia Auzitegi Nagusiaren epaiari helegitea jartzeko prozesua abiatu izana akuilu bat da", adierazi du Marivi Castillo UPNko parlamentariak. Maite Esporrin sozialistak AHTa "ondo eta azkar" egiteko eskatu du. "Dirua aurreztu badaiteke, hobeto"\nHain zuzen ere, Nafarroako Gobernuak herenegun iragarri zuen Espainiako Sustapen Ministerioak prozesua abiatuko duela, Madrilgo Auzitegi Nagusiaren epaiari helegitea jartzeko.


10:00, 11 maiatza 2018ko berrikusketa\n988 bytes added , Duela 3 urte\n21:13, 10 maiatza 2018ko berrikusketa (aldatu)\nt (atalen ordena)\n10:00, 11 maiatza 2018ko berrikusketa (aldatu) (desegin)\n1933.urtean, fisiko gehienek uste zuten neutroi bat elektroi batez eta protoi batez osatuta zegoela eta [[Elektroi|elektroiek]] bere nukleoa osatzen zutela. Fermik eta Werner Heisenberg-ek nukleoa protoiz eta neutroiz osatuta zeudela eta neutroia oinarrizko partikula bat zela defendatzen zuen. Hipotesi honetan, beta izpiak ez zeuden nukleoan eta beraz prozesu horretan sortzen ziren. Fermi-k [[Neutroiaren desintegrazio|neutroiaren desintegraziotik]] zetozela susmatzen zuen, eta honek [[protoi]] bat, [[neutrino]] bat eta [[elektroi]] bat ematen zuen ondorio bezala. Gainera neutrinoak nukleoan aurretik existitzen ez zirela eutsi zion, Paulik esan zuen bezala. Bere teoriak elektroien espektroaren forma aurresaten zuen eta energia espektral maximoaren eta desintegrazioaren batez besteko bizitzaren arteko erlazioa proposatu zuen. Zoritxarrez, berresteko egin ziren neurketak, azken erlazio hau egiaztatu zuen arren, energia baxuko espektroen formarekin desadostasunean egon ziren.


Hirueletasuna | Maristak Bilbao\nHizkuntza-aniztasuna da gure aberastasuna\nGure ikasleek gai izan behar dute euskaraz, gaztelaniaz eta ingelesez komunikatzen direnean. Hizkuntzak ez dira komunikazio-tresna soilak, mundua interpretatzeko modu bat baizik, horiek inspiratzen dituen aberastasun kultural izugarria oinarri hartuta.\nKomunikazio-gaitasuna lantzen dugu\nFuntsezkoa da hizkuntza bakoitzarekin lotura emozionalak garatzea, ideia, sentimendu eta emozioak komunikatzeko benetako tresna bihurtzeko estrategiarik onena delako.\nGure ikasgeletan, ikasleek hainbat curriculum-arlotatik egiten dute lan, euskaraz, gaztelaniaz eta ingelesez, 2 urtetik Batxilergora arte, irakasgaiak hizkuntza bakoitzean osorik ematen dituztelarik. Funtsezkoa da benetako komunikazio-gaitasuna izatea hainbat hizkuntzatan.\nHirueletasuna da gure balio erantsietako bat\nHezkuntza hirueledunak balio erantsi gisa, gizarte plural eta ireki batean bizitzeko prestatzen du.\nZer bilatzen dugu apustu eleaniztun honekin?\n• Ikasleak dibertsifikatzea eta komunikazio-gaitasun eleaniztuna garatzeko aukera ematea.\n• Gure ikasleek ikastetxetik kanpoko hainbat hizkuntza-testuingurutan duten motibazioa, trebetasuna eta konfiantza garatzea.\n• Ikasleek edukiak testuinguru malgu eta dibertigarri batean ikas ditzaten ahalbidetzea.\n• Adierazteko eta komunikatzeko beste modu batzuk ezagutzeko interesa sustatzea.


(«Albrecht Durer» orritik birbideratua)\nNurenberg, 1471ko maiatzaren 21a\nNurenberg, 1528ko apirilaren 6a (56 urte)\nHieronymus Holper (en) (amaldeko aitona)\nHans Frey (en) (aitaginarreba)\nmargolaria, grabatzailea, matematikaria, illuminator (en) , copperplate engraver (en) , art theorist (en) eta marrazkilaria\nAlbrecht Dürer (Nurenberg, Bavaria, 1471ko maiatzaren 21a - Nuremberg, 1528ko apirilaren 6a) Alemaniako Pizkundeko artistarik ezagunenetakoa izan zen, garai hartako Italiako maisu gailenen parean jar daitekeen pintore bakarra. Flandriako pintoreen teknikak ongi menderatzen zituen artista zen; Italiako moldeak ere bereganatu, eta pinturari eta grabaketari buruzko ikerketa teorikoak egin zituen. Geometria eta proportzio matematikoen inguruko zaletasun handia erakutsi zuen bere margolanetan. Haren obrak eragin handia izan zuen XVI. mendeko Herbehereetako eta Alemaniako artistengan.\n1.2 Italiako lehen bidaia\n1.3 Italiako bigarren bidaia\n1.4 Enperadoreen zerbitzuan\nNurenbergen lanean ari zen zilargin hungariar baten semea zen, eta Dürer zilarra eta urrea lantzen hasi zen aitaren lantegian. Garrantzi handiko ikasbidea izan zuen, gerora diseinatzaile eta grabatzaile gisa nabarmentzeko aukera eman ziona; grabatuak izan ziren, hain zuzen, Dureroren lanik aipagarrienetakoak. Bere lehen obra artistiko handia, Autorretratua, 1484. urterako osatu zuen. 1486an. Michael Wohlgemuth margolari eta grabatzailearen lantegian hasi zen ikasle, xilografiak egiten batez ere, eta han bereganatu zituen Herbehereetako artearen ezaugarriak, Jan van Eyckenak besteak beste, eta germaniar tradiziokoak (Hans Pleydenwurff).\n1490. urtean, Flandesera jo zuen; han, marra zehatza eta konposizioaren legeak ikasi zituen (Aitaren erretratua, 1490). Flandesen bertan izan zuen Andrea Mantegna italiar pintorearen naturalismoaren berri, eta urrundu egin zen aurreko irakasleen molde gotiko zaharkituetatik (Autorretratua senargai-jantzian, 1493, Mendebaldeko pinturako lehen autorretratua). 1494ko uztailaren 7an Agnès Freyrekin ezkondu zen.\n1494 aldean joan zen lehen aldiz Italiara, eta bertan ezagutu zituen garai hartako artista handienen obrak; bidaia hark eragin handia izan zuen bere koadro, marrazki eta grabatuetan. Pizkundea Italiako mugimendutzat hartua zen eta gainerako herrietako artistak, alemaniarrak esaterako, antzinako arteari loturiko apaingile soiltzat hartzen ziren. Dürerrek arte joera berrien ikerketa sakona egin zuen eta estetikaren ikusmolde berriak bereganatu zituen, mendeku gisa edo. Horrela, garai hartan egin zituen obra gehienak Italiako artelanen egokitzapenak dira, Andrea Mantegna, Antonio Pollaiolo, Giovanni Bellini eta abarren kopiak. Baina italiar artistez gainera, arreta berezia eskaini zion Italiako paisaiari eta argiari (Landa ikuspegia, 1495, Ashmolean Museum, Oxford). Pizkundeko izpiritua nola beretu zuen garbien erakusten duen obra Autorretratua da (1498, Pradoko museoa, Madril), jaioterrira itzuli ondoren margotu zuena.\n1495ean antolatu zuen Nurenbergen bere pintura eta grabatze lantegia, eta bertan hasi zen kobrea lantzen. Ordutik aurrera iritsi zuen haren heldutasun aroa. Lan ugari egin zuen, germano-flandriar eta italiar estiloak bateratu zituen eta ikonografian halako eklektizismo bati heldu zion: erretratu humanistak, Bibliako gaiak, alegoria filosofikoak eta satirak egin zituen. Nurenbergen, erretaulez eta erretratuez gainera, grabatuak egin zituen batez ere; grabatua giza gorputzaren lanketara hurbiltzeko tresna gisa erabili zuen eta proportzioen teknika landu zuen, Pizkundeko legeei jarraituz (Adan eta Eva, 1504).\nMargolanetan eta marrazkietan baino beranduago arte antzeman zitzaizkion Azken Gotikoko ezaugarriak grabatuetan, baina joera gero eta joera klasizista eta humanistagoa hartu zuen, adibidez, Apokalipsia (1498) hamalau xilografiez osaturiko sail ikusgarrian eta zazpi xilografiez osaturiko Pasio Handia sailean (1498 ingurukoa). Ama Birjinaren bizitza xilografia sailean eta mende hasierako pinturetan (Magoen gurtza, 1504, Uffizi Galeria) aipagarria da geometriaren nagusitasuna, espazioarekiko kezka eta baita xehetasun bitxi edo errealistekikoa ere; perspektibaren eta proportzioen ikerketa bikainak dira. 1500. urte ingurua izan zen arte gotikoko ezaugarrien eta Pizkundekoen arteko etena nabarmentzen hasi zen garaia; Pizkundeko joera betekoak dira, esaterako, Oswolt Krelen erretratua (1499, Alte Pinakothek, Munich), Nurenbergeko aristokraziako zenbait kideren erretratuak, Gizon gaztearen erretratua (1500, Alte Pinakothek, Munich) etab.\n1505eko udazkenean, artista gisa heldutasun beteko garaia zuenean eta grabatugile ezaguna zela ordurako, Italiara joan zen berriro 1507ko negua arte. Aurreko bidaian bezala, Venezian igaro zuen denbora gehiena.Giovanni Belliniren obrak erakarri zuen batez ere, eta haren eraginez erretratu gozoak, leunak egin zituen 1505-1507 bitartean; eskola desberdinek perspektibaren arazoari zein irtenbide eman zioten aztertu zuen. Joera manieristak agertu ziren kolore guztiz biziek argiturik egin zituen oholetan. Garai hartakoa aipagarria du, besteak beste Errosarioaren festa (1506, Galeria Nazionala, Praga) ordu arteko bilakaeraren amaiera eta sintesia dena, eta Adan eta Eva (1507, Pradoko museoa, Madril), formaren ideal klasikoaren sekretu matematikoaren bilaketaren emaitza bikaina. Kolorea nagusitu zen Hirutasun Sainduaren Gurtza obran ere (1511, Kunsthistorisches Museum, Viena).\nItaliako bigarren bidaitik itzuleran pinturan murgildu zen buru-belarri eta matematika ikasten jardun zen, harik eta 1509an berriro grabatuak egiten hasi zen arte. Printzipio klasikoak erabiltzen jarraitu zuen eta konposizio handiagoak egiten hasi, adibidez Hamar milen martirioa (1508, Kunsthistorisches Museum, Viena) eta Hirutasunaren gurtza (1511, Kunsthistorisches Museum, Viena). 1507-1513 urteen artean Nekaldia saila osatu zuen, brontzezko grabatuez, eta 1509-1511 bitartean Nekaldi txikia, zur gaineko grabatua, egin zuen; espazio zabalak eta lasaitasuna dira obra horietan nagusi. 1513-1514 urteetan hiru maisulan egin zituen: Zalduna, heriotza eta deabrua, San Jeronimo bere estudioan eta Malenkonia grabatuak; aditu batzuen ustez hirurak batera hartu beharra dago. Dürerek bere artea gorenera eramateko asmoz egindako obratzat jotzen dira, formak eta giroa bikainak eta aberatsak dira, eta klasikotasunaren perfekzioa ageri dute.\nEnperadoreen zerbitzuan[aldatu | aldatu iturburu kodea]\n1512. urtean Maximiliano enperadorearentzat hasi zen lanean, 1519 arte. Garai hartako artista germaniar ospetsuenekin batera jardun zuen, eta 92 xilografia, karroza bat, Orduen Libururako animalien akuarelak eta hainbat erretratu, adibidez Maximiliano I.a (1519, Kunsthistorisches Museum, Viena), egin zituen haren zerbitzuan. 1518an Lutero ezagutu zuen eta asko hunkitu zuen aita santuaren indulgentzien salmenta zela-eta emandako hitzaldiak.\nMaximiliano hil ondoren, Herbehereetara abiatu zen 1520. urtean, haren ondorengo Karlos V.aren zerbitzura. Anberes, Brujas, Gante eta abarretan ibili zen, eta garai hartako pintore nagusien obrak ezagutu ahal izan zituen (Quentin Metsys, Bernaert van Orley, Lucas van Leyden) eta XV. mendeko maisuenak orobat: Rogier van der Weyden, Hugo van der Goes, Jan van Eyck. Garai hartako irudietan xehetasunez beteriko marrazki errealistakoak dira nagusi, Herbehereetako pintura eskolaren izpirituarekin lotura handia dutenak, esaterako Ama Birjina, Umea eta Santa Anarekin (Metropolitan Museum of Art, New York) eta Bernhart von Reesenen erretratua (Gemaldegalerie, Dresden).\n1521ean itzuli zen Nurenbergera, osasun arazoak zirela-eta. Azken urteetan pintura obra gutxi egin zituen, nahiz eta badiren garai honetako erretratu grabatu batzuk; bereziki interesgarria da Lau apostoluak deituriko margolana (1526, Alte Pinakothek, Munich), Erreforma protestantearen eta erlijio joera berrien kutsua ageri duena. Lan teorikoak, zientifikoak eta ilustrazioak egin zituen batez ere (Neurtzeko moduei buruzko irakasketa, 1525; Gotorlekuei buruzko tratatua, 1527; Giza gorputzaren neurriei buruzko tratatua, 1528). Obra handi batean bildu nahi izan zituen bere ikerketa teorikoak (Margolari gazteentzako bazka), baina atal batzuk bakarrik eman ziren argitara, Dürer hil ondoren.\nChrist as the Man of Sorrows 1469 Q658725\nGraveyard of S. Johannis 1489\nSelf-Portrait 1490 Pradoko Museoa\nPortrait of Barbara Holper 1490 Q478695\nPortrait of the artist's father 1490 Uffizi galeria\nPortrait of the Artist Holding a Thistle 1493 Louvreko margogintza saila\nCircumcision of Jesus 1494s Q653002\nFlight to Egypt 1494s Q653002\nChrist among the Doctors 1494s Q653002\nVia Crucis 1494s Q653002\nChrist Nailed at the Cross 1494s Q653002\nCrucifixion 1494s Q653002\nDeposition 1494s Q653002\nWire drawing mill near Nyremberg 1494 Q555946\nLöwe 1494 Q169542\nHaller Madonna 1495s Washingtongo Arte Galeria Nazionala\nBagnacavallo Madonna 1495s Magnani-Rocca Fundazioa\nSorrowing mother 1496s Bavariako Estatuko Margo-Bilduma\nView of Nuremberg 1496s Q693591\nDresden Altarpiece 1496 Q653002\nPortrait of Frederick III of Saxony 1496 Q165631\nSaint Jerome in the Wilderness 1496 National Gallery\nHeavenly Scene 1496 National Gallery\nDresdener Altar 1496 Q653002\nLot and His Daughters [reverse] 1497s Washingtongo Arte Galeria Nazionala\nView of Trento 1497s Q693591\nPortrait of a man 1497 Q1891413\nPortrait of a Young Fürleger with Loose Hair 1497 Q163804\nPortrait of a Young Fürleger with Her Hair Done Up 1497 Q165631\nTximinoaren Ama Birjina 1498\nPortrait of Oswolt Krel 1499 Bavariako Estatuko Margo-Bilduma\nPortrait of Elspeth Tucher 1499 Q1954840\nPortrait of Felicitas Tucher 1499 Q878253\nPortrait of Hans Tucher 1499 Q878253\nJabacher altar, right wing inside, scene: Saints Simeon and Lazarus 1500s Bavariako Estatuko Margo-Bilduma\nPortrait of a Young Man 1500s Q840886\nLamentation of Christ 1500 Bavariako Estatuko Margo-Bilduma\nHercules Killing the Stymphalian Birds 1500 Q478695\nPortrait of a Young Man 1500 Bavariako Estatuko Margo-Bilduma\nHerkules im Kampf mit den Harpyen 1500 Bavariako Estatuko Margo-Bilduma\nPaumgartner-Altar: Geburt Christi 1500 Bavariako Estatuko Margo-Bilduma\nAutorretratua 1501s Bavariako Estatuko Margo-Bilduma\nPaumgartner altarpiece 1503s Bavariako Estatuko Margo-Bilduma\nMary among a Multitude of Animals 1503s Q371908\nMaria mit Kind an der Brust 1503 Kunsthistorisches Museum\nMagoen gurtza (Dürer) 1504 Uffizi galeria\nJabach-Altar: Hll. Joseph und Joachim 1504 Bavariako Estatuko Margo-Bilduma\n1503 Wallraf-Richartz Museum\nPortrait of a Venetian Woman 1505 Kunsthistorisches Museum\nJob on the Dungheap 1505 Q163804\nMadonna with the Siskin 1506 Q165631\nFeast of the Rosary 1506 Q1419555\nJesus doktoreen artean 1506 Thyssen-Bornemisza Museoa\nBurkard von Speyer 1506 Q1459037\nPortrait of a Young Man 1506 Palazzo Rosso\nPortrait of a young Venetian woman 1506 Q165631\nHeller Altarpiece 1507s Q198347\nPortrait of a Young Woman with a (Red) Beret 1507 Q165631\nAvarice 1507 Kunsthistorisches Museum\nAdam 1507 Pradoko Museoa\nEve 1507 Pradoko Museoa\nPortrait of a Young Man 1507 Kunsthistorisches Museum\nHamar mila kristauen martirioa 1508 Kunsthistorisches Museum\nThe Holy Family 1509 Boijmans Van Beuningen Museoa\nCarolus Magnus 1511s Q478695\nView of Kalchreuth 1511 Q693591\nAdoration of the Trinity 1511 Kunsthistorisches Museum\nEmperor Sigismund 1512 Q478695\nMary and Child 1512 Kunsthistorisches Museum\nPortrait of the Artist's Mother at the Age of 63 1514 Q555946\nThe Madonna of the Carnation 1516 Bavariako Estatuko Margo-Bilduma\nPortrait of Michael Wolgemut 1516 Q478695\nSaint Philip 1516 Uffizi galeria\nThe Apostle James the Elder 1516 Uffizi galeria\nVirgin and Child 1516 Metropolitan Museum of Art\nPortrait of a Clergyman (Johann Dorsch?) 1516 Washingtongo Arte Galeria Nazionala\nBildnis Michael Wolgemut 1516 Bavariako Estatuko Margo-Bilduma\nMadonna 1516 Q1744024\n1518 Bavariako Estatuko Margo-Bilduma\nThe Virgin Mary in Prayer 1518 Q165631\nLukreziaren suizidioa 1518 Bavariako Estatuko Margo-Bilduma\nPortrait of Emperor Maximilian I 1519 Kunsthistorisches Museum\nVirgin and Child with Saint Anne 1519 Metropolitan Museum of Art\nSaint Jerome in His Study 1521 Q212459\nPortrait of Bernhart von Reesen 1521 Q653002\nElector of Saxony Frederick III 1524s Q1471477\n1521 Pradoko Museoa\nLau Apostoluak 1526 Bavariako Estatuko Margo-Bilduma\nportrait of Johann Kleeberger 1526 Kunsthistorisches Museum\nPortrait of Hieronymus Holzschuher 1526 Q165631\nPortrait of Jakob Muffel 1526 Q165631\nMadonna and Child 1526 Uffizi galeria\nWay to Calvary 1527 Q338367\nPortrait of Willibald Pirckheimer 1562s Rijksmuseum\nHeller-Altar, first inner wing, Martyrdom of Saint James the Great 1600s Q198347\nPortrait of Luther 1611s Q671384\nThe Adoration of the Magi 1647s Q671384\nMaria 1881 Q913415\nVenus and the Three Graces Q671384\nBildnis des Vaters des Künstlers Bavariako Estatuko Margo-Bilduma\nHll. Johannes und Petrus (Verkleinerte Kopie nach den Vier Aposteln) (Kopie nach) Bavariako Estatuko Margo-Bilduma\nTod Mariae (Kopie nach) Bavariako Estatuko Margo-Bilduma\nHeller-Altar, erster rechter Flügel, Innenseite, Martyrium der Hl. Katharina von Alexandrien Q198347\nHeller-Altar, erster linker Flügel, Außenseite, Anbetung der Könige/Apostel Petrus und Paulus Q198347\nHeller-Altar, erster rechter Flügel, Außenseite, Zwei der Hl. Drei Könige/Der Heilige Thomas von Aquin und der Heilige Christoph Q198347\nHeller-Altar, Stifterbildnis der Katharina von Melem Q198347\nLot and his daughters Washingtongo Arte Galeria Nazionala\n(Ingelesez) Albrecht Durer - The complete works, albrecht-durer.org\nGutenberg proiektua: 1135\nOrriaren azken aldaketa: 26 maiatza 2020, 04:06.


Euskalduna Jauregia. Urdaiazpikoaren dilema - Bizkaia.eus\nEuskalduna Jauregia. Urdaiazpikoaren dilema\nLaktosarekiko... eta besteekiko intolerantziari buruzko komedia bat da.\nAitatasunari, bakardadeari eta intolerantziari buruzko komedia honetan Gurutze Beitia eta Txemi Parra aktoreek parte hartzen dute.\nEuskal aktore bi horiek berriz batzen dira, telebistan eta agertokietan hamaika ordu batera lan egin ostean.\nTarifak: 25 €